Ҳокимлик халққа нимани ейиш ва экишни буюрмоқда\n26 октябр 2021, Тошкент вақти: 03:56\nҚишлоқдаги ўзбекистонликларнинг еб-ичиши ўз томорқасидан чиқаëтган мева-сабзавотга қарам бўлиб қолди.\nАндижон вилоятининг Олтинкўл тумани ҳокимлиги мутасаддилари олтинкўллик ҳар бир фуқарога бир ойда уч килодан зиёд гўшт ейишни тавсия қилишмоқда. Ҳокимлик томонидан ҳар бир оилага кунлик оқатланиш рациони бўйича ёзма равишда кўрсатмалар тарқатилаяпти.\nОлтинкўл тумани Маслаҳат қишлоғида яшовчи фуқаролардан бирининг Озодликка маълум қилишича, бир ойдирки маҳалла фаоллари уйма-уй юриб, овқатланиш рациони бўйича ёзма равишдаги кўрсатма тарқатаяпти.\n- Мана мен ҳокимлик чиқарган график бўйича ўқиб бераман сизга. Масалан бир кунга битта одам узум 38 грамм¸ сабзавот 300 грамм¸ помидор 82 грамм¸ гўшт 110 грамм¸ сут 384 грамм. Уч кунда бир дона тухум ейишимиз керак экан.\nОзодлик: Шунча гўшт ейсан деб қўлингизга қоғоз берса¸ “Пулини қаердан оламан?” демадингизми?\n- Унақа савол берилмайдида.\n- Энди савол берилмайдида. Ўзи ҳам тушунмайди. Буни берганларнинг ўзи ҳам “Бу жиннилик. Юқоридан топшириқ. Нима қиламиз ака” деяпти, дейди олтинкўллик суҳбатдошимиз.\nОлтинкўллик бошқа бир суҳбатдошимизга кўра, ҳокимлик томонидан тарқатилган ушбу кўрсатмада бир кишининг овқатланиши бўйича бир кунлик, бир ойлик ва бир йиллик ўлчамлари аниқ кўрсатилган.\n- Қўлимизда маҳалла фуқаролар йиғини томонидан берилган қоғоз. Сарлавҳаси шундай ëзилган: “Туман аҳоли жон бошига талаб қилинадиган мева¸ узум¸ сабзавот¸ полиз ва картошка маҳсулотларини меъëрлаш тўғрисида маълумот”. Пастига “Туман аҳолиси 139¸4 минг киши” деб кўрсатиб қўйилган. Бир ойлик мева 5 кило 300 грамм¸ узум 1 кило 100 грамм¸ сабзавот 900 грамм¸ помидор-бодринг 2 кило 600 грамм¸ карам 1 кило 300 грамм¸ пиëз 2 кило 800 грамм¸ сабзи-лавлаги 2 кило 200 грамм¸ полиз 1 кило 600 гтрамм¸ картошка 4 кило 500 грамм¸ гўшт 3 кило 300 грамм¸ сут 11 литр 500 грамм¸ тухум 10 дона.\nОзодлик: Пули қаердан олинар экан бунинг?\n- (кулиб) Буни тузганлар биладида пулини қаердан олиш кераклигини. Биз қоғозни олиб қўямиз. Топсак еймиз¸ топмасак нон ва чой. Тухум қаерда¸ гўшт қаерда? Эрталабга хоҳ ишонинг, хоҳ ишонманг чойнинг ўзи бўладида. Жуда топсак¸ шакар бўлади. Бошқа нарса бўлмайди. Обедда гўштсиз мастава ëки шўрва бўлади. Кечқурунгиси ҳам гўштсиз.\nОзодлик: Сизнинг оилада нечта одам бор?\nОзодлик: Саккиз одам яшайдиган оилада бир ойда неча килограмм гўшт ишлатасизлар?\nОзодлик: Албатта, рости.\n- Рости жуда ошиб кетса икки кило. Бўлмаса ўртачаси бир кило.\nОзодлик: Бир ойдами?\n- Ҳа, хоҳланг ишонинг¸ хоҳланг ишонманг.\nОзодлик: Бир ойда неча марта ош қиласизлар?\n- Биз Қорадарëнинг бўйида ўтирамиз. Гуручни ўзимиз экамиз. Бир ҳафтада 3 марта ош қилинади. У қуруқ гуручда энди. Гўшт бўлмайди¸ тухум бўлмайди. Шу ҳам ҳозирги кунда яхши овқат ҳисобланади, дейди олтинкўллик фуқаро.\nЎзини Олтинкўл тумани ҳокими ўринбосари Азизбек деб таништирган расмий туманда бўлаётган ушбу тадбирни шундай изоҳлади.\nАзизбек: Тиббиëтда ëзилган нарса у. Тиббиëтда белгилаб қўйилган. Битта инсон бир кунда қанча сув ичади¸ қанча овқат ейиши керак¸ қанча тухум ейиши керак¸ қанча гўшт ейиши керак¸ қанча ухлаши керак¸ қанча жисмоний меҳнат қилиши керак.\nОзодлик: Энди аҳоли орасида тушунтириш ўтказмоқчимисизлар? Мақсад нима?\nАзизбек: Ҳукумат топшириғини қилаяпмиз. Агар ҳукуматда чиққан қарор ва фармойишлардан хабардор бўлсангиз¸ ҳукумат топшириғига асосан иш юритилаяпти. Ҳеч ким ҳеч қанақа ўзича ташвиқот юритгани йўқ. Вазирлар Маҳкамаси¸ президентимиз чиқарган қарор ва фармойишларга асосан иш юритилаяпти.\nОзодлик: Менга ҳозир ўқиб беришди. Бир одам бир ойда 3 кило 300 грамм гўшт ейиши керак экан. Маблағ масаласи қанақа бўлади бунда?\n- Маблағ масаласи? Пенсия оладиганнинг пенсияси бор¸ иш ҳақи бор. Булар инсоннинг ўзининг соғлиги учун керакли нарсалар. Амал қилса¸ соғлиги учун¸ амал қилмаса¸ ўзи билади. У одамни биров мажбурламайди, дейди ўзини Олтинкўл тумани ҳокими ўринбосари Азизбек деб таништирган суҳбатдошимиз.\nОлтинкўлликларга кўра, туман мутасаддилари ҳар бир аҳолининг хўжалигидаги уй ҳайвонлари ва мевали дарахтларини ҳам ҳисобга олишни бошлашган.\n- Ҳозир ҳокимликнинг топшириғи билан “Сен уйингга у экасан¸ бу экасан” деб молининг¸ қўйларининг расмини олиб ҳар битта одамга биттадан папка қилаяпти. Яъни бунинг тагида бу нарса бор: Олтинкўл тумани аҳолисининг жон бошига талаб қилинадиган узум¸ мева¸ сабзавот¸ полиз ва картошка маҳсулотларининг меъёри бор экан, қанча одам нима экиш кераклиги шунда кўрсатиб қўйилган. Шуни ҳисобга олиб аҳолини “Сен товуқ қиласан. Сен картошка экасан” деб ташвиқот ишларини қилишаяпти, дейди олтинкўллик фуқаро.\nОлтинкўллик бир ўқитувчининг айтишича, мутасаддилар ҳатто одамларнинг консерваланган озиқ-овқатлари ҳисоби билан ҳам қизиқаяптилар.\n- Бу жаҳонда кузатилаëтган кризиснинг Ўзбекистонда олдини олиш учун кўрилаëтган чора-тадбирларнинг бир бўлагида. Ўша мақсадда маҳалла фуқаролари йиғини ҳар битта уйнинг экиладиган дарахтлари¸ бор нарсалари хусусида папка қилиб олаяпти. Ҳатто ҳозир шундай қилинаяптики¸ уйдаги олма¸ мева шунақа консерва қилинган нарсаларнинг расмини олиб¸ “Уйимда шунақа нарсам бор. Шунақа нарса еяпман” деган нарса топширасан деган буйруқлар ҳам бор. Мактаб¸ коллежларнинг ўқитувчилари эшикма-эшик шунақа қилиб юрибди. Бу билан иқтисодий кризиснинг олди олиниб қолмайдию. Кризиснинг олдини олиш учун ишлаб чиқариш ривожланиши керак, дейди олтинкўллик суҳбатдош.\nОлтинкўл тумани хоким ўринбосари Азизбек ушбу тадбирлар ҳукумат томонидан белгиланган махсус режалар асосида амалга оширилаётганини таъкидлайди.\nАзизбек: Озиқ-овқат маҳсулотини 30 фоизга кўпайтириш ва таннархини 20 фоизга камайтириш бўйича. Озиқ-овқат маҳсулотларини 2010 йилда 30 фоизга кўпайтириш.\nОзодлик: Ниманинг ҳисобига?\nАзизбек: Ниманинг ҳисобига? Озиқ-овқат маҳсулотини кўпайтириш ҳисобига.\nОзодлик: Ўшани ким кўпайтиради?\nАзизбек: Халқ кўпайтиради.\nОзодлик: Халқ қанақа қилиб кўпайтиради?\n- Фермер кўпайтиради. Оддий фуқароларнинг томорқа ерлари бор тўғрими? Шунга режа асосида экин эксин деяпти. Ҳамма режа асосида ишласин деяпти, дейди ўзини Олтинкўл тумани ҳоким ўринбосари Азизбек деб таништирган суҳбатдош.


Қадар Аллоҳнинг сирридир | Azon.uz - Ахборот-таҳлилий портал\n17:49 01.10.2017 1939\nШундай ишлар борки, улар қудрати Олия билангина, амалга ошади, Одамлар хоҳ сезсинлар, хоҳ сезмасинлар, ихтиёрий ёки мажбурий равишда улар ижро этилади.\nМасалан, ақлдаги зако ёки ғабо миқдори, мизождаги сокинлик ёки тажовузкорлик, жуссанинг баландлиги ёки паканалиги, жамол ёхуд қабоҳат, ҳаёт ва ўлим, соғлик ва хасталик, бойлик ва фақирлик, хуллас, шуларга ўхшаш барча нарсаларда инсоннинг қўли йўқ. Яъни, бу ишларга аралашишга унинг ҳаққи ҳам, қуввати ҳам йўқдир. Ҳаёт жараёнини ҳаёт Соҳиби хоҳлаганидек ҳаракатлантирадиган нарса ёлғиз қадар қўлларидир.\n“Албатта, Аллоҳга на ердаги ва на кўкдаги бирон нарса махфий эмасдир. У сизларга (оналарингизнинг) қоринларида бўлган пайтингизда Ўзи хоҳлаган суратни берган зотдир. Ҳеч бир тангри йўқ, фақат унинг ўзи бор. У қудратли ҳикматлидир” (Оли Имрон, 6).\nБу ишлар банданинг ҳисоб бериши ва жазоланишига боис бўлмайди. Зеро, уларда бизнинг айбимиз ва иштирокимиз йўқ. Бу тўғрида Аллоҳ азза ва жалла шундай дейди:\n“Парвардигорингиз Ўзи хоҳлаган нарсани яратур ва (Ўзи хоҳлаган ишни) ихтиёр қилур. Улар учун ихтиёр йўқдир. Аллоҳ уларнинг ширкларидан пок ва юксакдир”.\nҚадарнинг бу навига имон келтириш вожиб. Бунга далиллар очиқ ва равшан.\nАммо қадарнинг яна бошқа бир хили ҳам борки, у биринчисидан фарқли ўлароқ амалларга боғлангандир. Улар адо этилаётганда биз ақлимиз уйғоқлигини, майлимиз ҳаракатини, замиримиз назоратини ҳис қилиб турамиз. Буларга бизнинг алоқамиз қай даражада? Бунда қадарнинг нисбати қандай маънода?\nБиз бу дунёда воқеъ бўладиган ишларга киришишимизда ирода ва кучимизнинг эркинлигини сезамиз. Бунга Аллоҳ таолонинг қуйидаги оятлари далил бўлади:\n“Айтинг: “(Бу Қуръон) Парвардигорингиз томонидан (келган) ҳақиқатдир. Бас, хоҳлаган киши имон келтирсин, хоҳлаган кимса кофир бўлсин” (Каҳф, 29).\n“Айтинг: “Эй инсонлар, сизларга Парвардигорингиздан Ҳақ — Қуръон келди. Бас, ким ҳидоят йўлига юрса, фақат ўз фойдасига юрган бўлур. Ким (бу ҳидоят йўлидан) озса, фақат ўзининг зиёнига адашган бўлур. Мен сизларнинг устингизда қўриқчи эмасман” (Юнус, 108).\nАгар ирода чекланса, таклиф ва имтиҳондан иборат диннинг табиатига тўғри келмас эди. Лекин одамлар амалларининг бундай навини ҳам Аллоҳ таоло илми илоҳийи ила том иҳота этгандир:\n“Улар ҳақидаги билим Парвардигорим ҳузуридаги Китобда — Лавҳул маҳфуздадир. Парвардигорим адашмас ва унутмас” (Тоҳа, 52).\nАмалларимизнинг шомил илоҳий илм доирасидан ташқарида эмаслиги жузъий ирода эркинлиги хусусидаги сўзга зид эмасми? Йўқ. Чунки илми илоҳий амалларни тасарруф этиш, ҳаракатлантириш воситаси ўлароқ эмас, балки ошкор этиш ва аниқлик киритиш маъносида намоён бўлади.\nОлий ироданинг шомиллиги ва барча махлуқотга ҳукмронлик қилиб туриши қоидасининг маъноси нима ва у инсоний ирода эркинлиги билан қандай келишади?\n“Қасамки, Биз Қуръонни зикр — эслатма олиш учун осон қилиб қўйдик. Бас, бирон эслатма-ибрат олгувчи борми?” (Қамар, 17).\nБиз бир оятда мутлақ хоҳишни кўрсак, бу ерда инсоний ихтиёр равшан зикр қилинаётганини кўрамиз. Аллоҳ бирор шахсни йўлдан оздиришининг маъноси ўша шахс тўғри йўлдан адашишни маъқул кўрди, бас, Аллоҳ ҳам уни муродига еткурди ва ўзи учун хоҳлаган ишга эриштирди. Бундай ҳолга далил талайгина:\n“Бас, қачон улар (Ҳақ йўлидан) оғишгач, Аллоҳ уларнинг дилларини (ҳидоятдан) оғдириб қўйди. (Зотан) Аллоҳ фосиқ — итоатсиз қавмни ҳидоят қилмас” (Соф, 5).\n“Ким ҳақ йўлни аниқ билганидан кейин пайғамбарга хилоф иш қилса ва мўминларнинг йўлларидан бошқа йўлга эргашиб кетса, Биз уни кетганича қўйиб берамиз. Сўнгра жаҳаннамга дохил қиламиз” (Нисо, 115).\nМана энди мутлақ хоҳиш тўғрисида муҳмаллик, ноаниқлик қолмади. Аллоҳ таолонинг “Хоҳлаган кимсаларни йўлдан оздирур…” деган сўзининг маъноси қуйидаги оятдан ташқарига чиқмайди:\n“У (Аллоҳ) боғланишига буюрган нарсаларни узадиган ва ер юзида бузғунчилик қилиб юрадиган фосиқ кимсаларнигина адаштиради” (Бақара, 26-27).\nБу ҳол “Хоҳлаган кишиларни ҳидоят қилур”га ҳам тааллуқли. Ҳақ таолонинг Ўз иродаси ҳақида сўзлай туриб, инсоний ирода қиймати хусусида деганларига боқинг:\n“(Эй Муҳаммад, уларга) айтинг: “Албатта, Аллоҳ Ўзи хоҳлаган кимсаларни гумроҳ қилур ва (Аллоҳга) ижобат — тавба қилган кишиларни Ўз (динига) ҳидоят қилур. Улар имон келтирган ва қалблари Аллоҳни зикр қилиш — эслаш билан ором оладиган зотлардир. Огоҳ бўлингизким, Аллоҳни зикр қилиш билан қалблар ором олур” (Раъд, 27-28).\nДемак, Аллоҳ Ўзига ижобат — тавба қилган кишиларни ҳидоят қилур. “Зотан (Аллоҳ) фосиқ — итоатсиз қавмни ҳидоят қилмас”.\nУшбу қуръоний чироқни қўлимизга олиб, унинг нурида сураларни бирма-бир кўздан кечирайлик. Шунда Аллоҳнинг динида муҳмаллик ёки беқарорлик йўқлигини биламиз.\nБалки муҳмаллик ва беқарорлик ахмоқлар ақлида, ғофиллар қалбидадир.\nҚадарни тушунишда ва қазои қадар билан башарнинг эркин ихтиёри ўртасидаги фарқни тўғри фаҳмлашда Расулуллоҳ (соллаллоҳу алайҳи васаллам) берган таълим ҳам ғоят қўл келади.\nБир куни Расулуллоҳ (соллаллоҳу алайҳи васаллам) хуфтон намозидан сўнг Али каррамаллоҳу важҳаҳунинг уйларига кирдилар ва у кишининг уйқуга эрта ётганларини кўрдилар. Пайғамбаримиз (соллаллоҳу алайҳи васаллам) шунда: “Тунда (ибодат учун) қоим бўлмайсанми?” дедилар. Ҳазрати Али (розияллоҳу анҳу): “Нафасларимиз Аллоҳнинг қўлида. Хоҳласа, қўйиб юборади, хоҳласа, ушлаб қолади”, деб жавоб қилдилар. Бу сўздан Расулуллоҳ (соллаллоҳу алайҳи васаллам) дарғазаб бўлдилар, у ердан сонларига шапатилаган ҳолда: “Инсон жуда кўп тортишгувчидир”, дея чиқиб кетдилар.\nБир киши ўғирлик қилди ва Умар (розияллоҳу анҳу) олдиларига келтирилди. Умар (розияллоҳу анҳу) ундан: “Нимага ўғрилик қилдинг”, дея сўрадилар. Ўғри: “Бу ишим Аллоҳнинг қадари”, деб жавоб қилди. Шунда Умар (розияллоҳу анҳу): “Ўттиз дарра уриб, сўнг қўлини кесинглар”, дедилар. У зотдан бу ҳукмнинг маъноси сўралганда, ўғирлик қилгани учун қўли кесилади ва Аллоҳга ёлғон тўқигани учун дарраланади, деб жавоб қилдилар.\nАлбатта, қадар бепарволикка, беғамликка йўл очмайди; гуноҳларга восита бўлмайди ва жабар ҳақида сўз айтишга боис бўлмайди. Балки улкан ишларни, буюк ғояларни амалга оширишга йўл очади. Албатта, қадар қадар билан даф этилади. Очлик қадари тўйиш қадари билан, чанқоқлик қадари сувга қониш қадари билан, касаллик қадари муолажа ва даволаниш қадари билан, танбаллик қадари ғайрат ва амал қадари билан қайтарилади.\nНақл қилинишича, Абу Убайда ибн Жарроҳ Умар ибн Хаттоб (розияллоҳу анҳу) вабодан ўзларини олиб қочаётганларида: “Аллоҳнинг қадаридан қочасизми?” дедилар. Ҳазрати Умар шундай жавоб қилдилар: “Ҳа, Аллоҳнинг қадаридан Аллоҳнинг қадарига қочаман”. Яъни, касаллик ва вабо қадаридан сиҳҳат ва офият қадарига қочаман, дедилар амирул мўминин ва унга қурғоқчил ер билан серҳосил ерни масал қилдилар. Яъни, подани қуруқ, ўт-ўлансиз ердан ям-яшил яйловга кўчирилса, қадардан қадарга ўтилади, дея тушунтирдилар.\nПайғамбаримиз (соллаллоҳу алайҳи васаллам) ва асҳоблари қадарни тўғри тушунишганидан заиф ва бечоралар каби бўйинларини қисиб туришмади. Балки ҳақиқат юзидан пардани кўтаришди. Умидсизликка тушишмади, ўзларини заиф санашмади, балки буюк рисолатларини рўёбга чиқариш учун Аллоҳнинг бандаларига нусрат беришдаги суннатини маҳкам ушлаб, қадар соҳибидан мадад сўрашди. Фақирликка қарши амал билан, жаҳолатга қарши илм билан, хасталикка қарши муолажа билан, куфр ва гуноҳга қарши ҳаракат билан курашишди. Ғам, хафалик, ожизлик ва дангасаликка қарши Аллоҳдан паноҳ тилашди. Расулуллоҳ қадарни нотўғри тушунишдан ҳамиша қайтарганлар ва нотўғри тушунчаларга қарши курашишга чақирганлар.\nҚадар тўғрисида билишимиз керак бўлган миқдор Аллоҳ ва расули билдирганчадир. Бундан бу ёғини билиш учун изланиш бизга ҳалол эмас, у тўғрисида тортишиш ҳаром. Чунки бу ёғи ақллар иҳота қилолмайдиган Аллоҳнинг сирларидандир. Бу ҳолни Имом Таҳовий “Ал-ақида” асарида шундай ифодалайди: “Қадарнинг асли махлуқлардан яширилган Аллоҳнинг сирридир. Уни ҳатто Аллоҳга яқин бўлган фаришталар ҳам, пайғамбарлар ҳам билишмайди. Тақдир тўғрисида чуқур хаёл юргизиш ёки баҳслашиш беҳуда ишдир, балки туғёндир. Бундан қаттиқ ҳазар қилиш зарур. Уни Аллоҳ таоло Ўзига хос илм қилиб, бандаларини тақдир тўғрисида фикр юритишдан наҳий этади. Бир ояти каримада: “Аллоҳ ўзининг қиладиган ишларидан ҳеч кимга ҳисобот бермайди, балки одамлар Унга ҳисобот берадилар”, дейилади. Кимки: “Нега Аллоҳ бундай қилади ёки нега ундай қилади?” деса, тақдир ҳукмини рад этган бўлиб, имондан ажраб қолади” (Имом Таҳовийнинг мазкур китоби Аҳли сунна вал-жамоа мазҳабининг эътиқоди, ақидасининг асосидир).\nАбу Ҳурайра (розияллоҳу анҳу) ривоят қиладилар: “Биз қадар тўғрисида тортишиб турганимизда, олдимизга Расулуллоҳ (соллаллоҳу алайҳи васаллам) келиб қолдилар. Ғазабланиб, юзлари қизариб кетди ва: “Мен шунинг учун сизларга юборилганмидим? Сизлардан олдингилар ҳам мана шу тўғрисида низолашган пайтда ҳалок бўлган эдилар. Бу тўғрида низолашмаслигингизни буюраман”, дедилар.\nАли (розияллоҳу анҳу) қадар ҳақида сўраган кишига: “У зимзиё йўлдир, унда юрма”, дедилар. Ҳалиги одам яна сўраганда: “У тубсиз баҳрдир, унга шўнғима”, дедилар. У одам яна бир бор жавоб сўради. Шунда Али (розияллоҳу анҳу): “У Аллоҳнинг сендан махфий бўлган сирридир, уни текширма”, деб жавоб қилдилар. Бундай наҳий қадарнинг ўзи ҳақида сўзлашга тааллуқли эмас, балки ҳаёт, ўлим, ризқ кўплиги ва камлиги ҳамда шуларга ўхшаш Аллоҳнинг низомлари тўғрисида саволларга мансубдир.\n“Аллоҳ ҳеч бир жонни тоқатидан ташқари нарсага таклиф қилмайди” (Бақара, 286).\nАллоҳ бизга куч ва хоҳишни бериб, қодир ва мурид қилиб қўйибди. Хоҳлаганда ожиз, нотавон этиб қўярди. Сўнг бу иродани тасарруф этишни маҳзи ихтиёримизга ташлади. Икки томондан бирини — яхшилик ёки ёмонликни танлаш ўзимизнинг қўлимизда.\nХулоса шулки, Аллоҳ бизни яратмасдан бурун иродали, ихтиёрли бўлишимизни билган. Чунки биз инсонмиз, тош эмасмиз.


Тарихда биринчи бор: Исроил киберҳужумга авиазарба билан жавоб берди! » Энг сўнгги тезкор хабарлар - PRESS24.UZ\nPRESS24.UZ » Барчаси » Жаҳон » Тарихда биринчи бор: Исроил киберҳужумга авиазарба билан жавоб берди!\nЖаҳон / Технология\nТарихда биринчи бор: Исроил киберҳужумга авиазарба билан жавоб берди!\n6-05-2019, 19:53 85\nИсроил армияси ўтган дам олиш кунлари Хамас бошлаган киберҳужумни тўхтатганини эълон қилди. Баёнотга кўра, исроилликлар рақамли ҳужум амалга оширилган Ғазо минтақасидаги бинога ҳаводан ҳам ҳужум уюштиришган.\nУмуман, кейинги пайтларда Исроил ва Хамас орасидаги муносабатлар анча кескинлашган, ўтган шанба-якшанба кунлари эса ҳар икки томон бир-бирига қарши ҳаводан ҳужумлар уюштирган. Шанба кунги жанг пайти Исроил армияси Хамаснинг киберҳужум ҳам бошлаганини маълум қилган. Унинг айнан қанақа ҳужум экани аниқ айтилмаётир, аммо The Times of Israel нашрига кўра, хамасчилар Исроил фуқароларининг ҳаёт сифатига зиён етказишга уринишган.\nБу – киберҳужумга қарши реал вақт режимида ҳарбийлар жисмоний ҳужум уюштирган тарихдаги илк воқеадир. Тўғри, 2015 йили АҚШ ҳарбийларининг ёзувларини интернетда тарқатганидан сўнг ИШИДга ҳужум қилинган, аммо бу реал вақт режимида амалга оширилмаган. Хамаснинг киберҳужумига Исроил реакцияси эса зиддиятнинг фаол даврида рақамли ҳужумга жавобан қилинган илк ҳарбий амалиёт сифатида тарихга кирди.\nУшбу воқеа ва унинг моҳияти ҳали келажакда ҳам жиддий саволлар туғдиради. Уруш олиб борилишининг умумий тамойили ва халқаро инсонпарварлик қонунларига кўра, ҳужумга қарши жавоб ҳаракати пропорционал бўлиши лозим. Бунинг устига, исроилликлар ўзлари ҳам тан олиб туришибди – киберҳужумни авиаҳужумдан аввал тўхтатиб ҳам улгуришган экан, унда ҳаводан ҳақиқий ҳужум уюштиришнинг нима кераги бор эди!?\nНима бўлганида ҳам, бу – урушнинг замонавий шакллари ривожланаётгани ҳақида ташвишли сигналдир.скачать dle 12.0\nПрезидент Трамп Ғолан Тепалиги Исроил ҳудуди...\nЭрон Исроил билан уруш хавфи юқорилиги ҳақида...\nИсроил Суриядаги Эрон кучлари марраларига ракета...


Туманга аёл киши ҳоким этиб тайинланди\n18.02.20 14:12\tmsk\nДилфуза Уралова . Sirdaryo.uz сайти фотосурати\nДилфуза Уралова Сирдарё вилоятининг Боёвут туманига ҳоким этиб тайинланди, деб хабар беради «Газета.uz». У ҳозирда республика шаҳар ва туманларини бошқараётган ҳокимлар ичида ягона аёл кишидир.\nХалқ депутатлари Боёвут тумани Кенгашининг навбатдан ташқари сессияси Ураловани ҳоким этиб тайинлади. Бунга қадар Уралова Сирдарё вилояти ҳокимининг ўринбосари, хотин-қизлар қўмитаси раиси лавозимида ишлаб келган.Аввалги ҳоким Ўлмасжон Мамадаминовнинг бошқа ишга ўтаётганлиги муносабати билан Боёвут тумани ҳокими лавозимини Уралова эгаллади.\nБоёвут туманининг янги ҳокими 1985−1990 йиллар мобайнида Гулистон давлат университети талабаси бўлган, Сирдарё вилояти Мирзаобод тумани 10-умумий ўрта таълим мактаби ўқитувчиси, Сирдарё вилояти Мирзаобод тумани 10-умумий ўрта таълим мактаби директорининг маънавий-маърифий ишлар бўйича ўринбосари, директори вазифасида ишлаган.\nУралова, шунингдек, Сирдарё вилояти Мирзаобод тумани ҳокимининг ўринбосари, хотин-қизлар қўмитаси раиси лавозимида ишлаган.\nУ 2015−2017 йиллар мобайнида Ўзбекистон Республикаси Олий Мажлиси Қонунчилик палатаси депутати бўлган.\n«Не молчи» Telegram-канали администрацияси маълумотига кўра, Уралова Ўзбекистон тарихида бешинчи бор тайинланган ҳоким аёл ҳисобланади. Унга қадар Андижон вилояти Жалалқудуқ туманини Манзура Эгамова, Хоразм вилояти Боғдод туманини Шакаржон Жуманиёзова, Самарқанд вилояти Самарқанд туманини Раҳима Ҳакимова, Наманган вилояти Косонсой туманини Тохирахон Маризаева бошқарган.\n2019 йил июнда Олий мажлис Сенатининг раҳбари этиб Танзила Нарбаева тайинланди. У мамлакат тарихида Парламент юқори палатасини бошқараётган биринчи аёл ҳисобланади.


Кимларга қизил гўшт истеъмол қилиш мумкин эмас - 10.06.2022, Sputnik Ўзбекистон\nКимларга қизил гўшт истеъмол қилиш мумкин эмас\nНутрициолог шифокор айтишига кўра юрак ва жигар касалликлари бор инсонларга қизил гўшт истеъмол қилиш мумкин эмас. 10.06.2022, Sputnik Ўзбекистон\nШифокор-нутрициолог Роксанна Эксаниниинг Eat This, Not That порталига маълум қилишича, юрак ва жигар касали билан оғриган беморларга қизил гўшт жиддий таъсир кўрсатади.Мутахассиснинг сўзларига кўра, қизил гўшт холестерин миқдорининг ошиши, шунингдек, қон босими кўтарилишига сабаб бўлиши, ҳатто саратон касалига олиб келиши мумкин.Мутахасссиларнинг таъкидлашларича, қизил гўшт маҳсулотлари-сосиска, хот-дог, бекон ва бошқа озиқ-овқатлар таркибида туз кўплиги сабаб қон босимини ошириши мумкинХолестерин миқдори юқори бўлган одамларга ҳам қизил гўшт истеъмол қилиш тавсия этилмайди. Шунингдек, ушбу маҳсулотни alfa-gal синдроми яъни галактоза молекулаларига аллергик таъсири бор одамлар ҳам истеъмол қилмаслиги керак. Парҳезшунос Жонатан Вальдеснинг сўзларига кўра, гўшт истеъмол қилгандан сўнг бундай одамларда тошмалар, кўнгил айниши, қусиш, юрак оғриғи, ич кетиши, йўтал, қон босимининг кескин тушиб кетиши ва лаб, кўз ёки томоқнинг яллиғланишига олиб келиши мумкин.Ва, албатта, юрак, жигар касалликларида қизил гўшт асло тавсия этилмайди. Чунки таркибида трансёғлар ва оқсиллар жуда кўп. Шунингдек, агар оила аъзоларида тўғри ичак саратони кузатилган бўлса, қизил ичак истеъмол қилиш мумкин эмас. Чунки бу касалликка чалинишга асосан қизил гўшт сабаб бўлади.\nшифокорлар тавсияси, доктор маслаҳати, фойдали, фойдали маҳсулотлар, соғлиқ\nНутрициолог шифокор айтишига кўра юрак ва жигар касалликлари бор инсонларга қизил гўшт истеъмол қилиш мумкин эмас.\nШифокор-нутрициолог Роксанна Эксаниниинг Eat This, Not That порталига маълум қилишича, юрак ва жигар касали билан оғриган беморларга қизил гўшт жиддий таъсир кўрсатади.\nМутахассиснинг сўзларига кўра, қизил гўшт холестерин миқдорининг ошиши, шунингдек, қон босими кўтарилишига сабаб бўлиши, ҳатто саратон касалига олиб келиши мумкин.\n“Баъзи тадқиқотлар қизил гўшни кўп истеъмол қилиш диабет касаллигини ривожлантириши ва умр давомийлигини қисқартириши мумкинлигини тасдиқлайди”, -дейди нутрициолог.\nМутахасссиларнинг таъкидлашларича, қизил гўшт маҳсулотлари-сосиска, хот-дог, бекон ва бошқа озиқ-овқатлар таркибида туз кўплиги сабаб қон босимини ошириши мумкин\nХолестерин миқдори юқори бўлган одамларга ҳам қизил гўшт истеъмол қилиш тавсия этилмайди. Шунингдек, ушбу маҳсулотни alfa-gal синдроми яъни галактоза молекулаларига аллергик таъсири бор одамлар ҳам истеъмол қилмаслиги керак. Парҳезшунос Жонатан Вальдеснинг сўзларига кўра, гўшт истеъмол қилгандан сўнг бундай одамларда тошмалар, кўнгил айниши, қусиш, юрак оғриғи, ич кетиши, йўтал, қон босимининг кескин тушиб кетиши ва лаб, кўз ёки томоқнинг яллиғланишига олиб келиши мумкин.\nВа, албатта, юрак, жигар касалликларида қизил гўшт асло тавсия этилмайди. Чунки таркибида трансёғлар ва оқсиллар жуда кўп. Шунингдек, агар оила аъзоларида тўғри ичак саратони кузатилган бўлса, қизил ичак истеъмол қилиш мумкин эмас. Чунки бу касалликка чалинишга асосан қизил гўшт сабаб бўлади.


Путин: 'Келаётган 10 йилда Россияга экспериментлар керак эмас' - BBC O'zbek\nПутин: 'Келаётган 10 йилда Россияга экспериментлар керак эмас'\nImage caption Кузатувчиларга кўра, бу Путиннинг сайловолди ҳисоботидир\nРоссия бош вазири Владимир Путин мамлакат парламентининг қуйи палатаси-Думада ҳукумат фаолиятига доир йиллик ҳисобот нутқи билан чиққан.\nПутиннинг чиқиши, шу йил декабрида ўтадиган парламент сайловлари олдидан сўнгги ҳисобот саналади. У ўз нутқида сўнгги йилларда иқтисодиёт ва аҳолининг фаравонлиги йўлида ҳукумат эришган ютуқларга батафсил тўхталган.\nЖаноб Путиннинг айтишича, иқтисодий инқирозга қарамай, Россия ялпи ички маҳсулот ҳажмининг ўсиши охирги уч ойда қарийб 4.5 фоизни ташкил этган.\nРоссия бош вазири асосий эътиборни таълим, соғлиқни сақлаш, ижтимоий ҳимоя ҳамда яқин йилларда иқтисодий бўҳрондан чиқиш масаласига қаратди. Жаноб Путиннинг фикрича, Россияда янги иқтисодий ривожланиш модели яратиш лозим.\nУнга кўра, Россия иқтисодиётининг ўсиши фақат нефтдан тушган даромадга боғлиқ бўлиб қолмаслиги керак.\nБош вазир ҳарбийлар, уруш қатнашчилари, таълим ва тиббиёт соҳалари ходимлари маошларининг оширилишини ҳам эълон қилди.\nВладимир Путин 2020 йилга келиб, Россия дунёнинг бешта йирик иқтисоди қаторидан ўрин олиши кераклигини айтди.\nПутиннинг сўзларига кўра, келаётган 10 йилда Россияга "ўзини оқламаган либерализм ва ижтимоий демагогияга асосланган" экспериментлар керак эмас.\nБу билан Путин яна бир марта иқтидордаги тандемда ўзини анъанадор йўналиш вакили сифатида тақдим этган.\nКузатувчиларга кўра, Путиннинг ҳисоботи Россияда парламент ва президентлик сайловолди кураши бошланганини англатади.\nКеласи йили ўтадиган президентлик сайловлари борасидаги асосий савол унда кимнинг иштирок этишидир.\nҲам Путин ва ҳам Медведев ўз чиқишларида президентлик сайловларида қатнашишлари мумкинлигига ишора этишган.\n"Ягона Россия" партияси фаолларидан бири президентлик сайловларида Владимир Путин номзодини илгари суришларини айтган.\nЖаноб Путин иқтидордаги "Ягона Россия" партиясининг раҳбаридир.\nДума депутатларининг қарийб 70 фоизи айни партия аъзоларидан иборат.\nОмма сўровлари ҳар икки раҳбардан қайси бири номзодликка мақбулроқ, деган фикрда Россия фуқаролари иккига бўлингани кўрсатмоқда.\nБаъзиларга Путин яқинроқ бўлса, бошқалар Медведевнинг яна бир муддат президент бўлишини хоҳлашади.\nШу билан бирга кўпчилик россияликлар икковлонни ҳануз "ягона" сиёсатчи сифатида кўришади ва улардан қай бирининг бўлажак президентлик сайловларида қатнашишига унчалик эътибор ҳам бермайдилар.\nСўров натижаларига кўра, россияликларнинг аксарияти президент ва бош вазир сиёсатини қўллаб-қувватлайди.


«Интер» бош директори: «Лукаку икки баравар кўпроқ ҳақ олиш учун «Челси»га ўтди»\nspartakИнтерРомелу ЛукакуЖузеппе Маротта\n«Интер» клуби бош директори Жузеппе Маротта Ромелу Лукакунинг «Челси»га ўтгани сабаби ҳақида гапирди.\n«Лукаку «Челси»га 115 миллион еврога сотилди, унинг ўрнига эса Жекони текинга олдик. Майдонда бу ўйинчилар орасида фарқ деярли йўқ. Эдин унинг ўрнини эгаллай олди.\nЛукаку «Челси»га икки баравар кўпроқ пул топиш учун ўтди. Италияда ҳеч ким бунча кўп маош бера олмасди. Ҳозирда биз ҳам катта маблағ сарфлай олмаймиз.\nАйтайлик, ҳозирда менга Лукакуни 75 миллион еврога сотиб олишга рухсат беришмасди. Биз харажатларни камайтириб, пулни ўринли ишлаштишимиз керак», - дейди Маротта Corriere della Sera билан суҳбатда.\nМаълумот учун, Лукаку ёзда «Интер»дан «Челси» сафига келиб қўшилган эди. Бельгиялик ҳужумчининг Лондон клубидаги йиллик маоши 12 миллион евро экани ҳақида хабар берилганди. Ромелу АПЛ 7 ўйинидан кейин 3та гол уришга эришди.\nЭслатиб ўтамиз, Лукаку ЕЧЛ 3-турида жароҳат олиб, уч ҳафтага сафдан чиқди.


Сирли душман: Нима учун тиш ковлагичдан фойдаланмаслик керак? - Zamin.uz\nКўп марталик чўткали тиш ковлагичдан фойдаланинг. Бундай тиш ковлагич овқат қолдиғини яхши тозалайди ва чўткаси юмшоқ бўлгани учун милк шикастланмайди, қолаверса, синиб тиш орасида қолмаслик билан бирга тиш юзасини тозалаш учун ҳам фойдаланса бўлади. Ғилоф ичида сотиладиган бундай тиш ковлагичлар илиқ сувда тез ювилади. Уларни диаметрига қараб исталганини танлаб олиш мумкин. “Замин” янгиликларини “Twitter”да кузатиб боринг\nЯнгиликлар » Ҳаёт тарзи » Сирли душман: Нима учун тиш ковлагичдан фойдаланмаслик керак?


Таълим технологиялари журнали ҳақида\nСиз билан журналимизнинг сайтида учрашиб турганимиздан ниҳоят хурсандмиз.\n2013 йил журналимиз мухлислари учун юбилей йили. Биз 8 ёшга тўлдик. Бизнинг илмий-услубий мақолаларимиз муаллифлари таълим масалаларидаги муаммоларни ечишнинг фаол иштирокчилардир. Кўриб чиқиладиган масалалар қамровлиги далолат берадиким, ўтган 8 йил давомида ўқувчиларнинг қизиқишлари ўзгарган. Мақолалар муаллифлари томонидан илмий тадқиқотлар ва педагогик маҳорат услубларини ривожлантириш ҳамда такомиллаштириш масалалари бўйича жиддий даражада мулоҳазалар билдирмоқда.\nБугунги кунда бутун инсоният муаммолари доирасидан чекланиб яшаш мумкин эмас. Бир томондан бу ҳолат бизнинг ўқувчиларимиз билан яқинлашишимизни тақозо этса, иккинчи томондан Республикамизда нашр этиладиган журналлар билан рақобатда бўлишни назарда тутади.\nЖурнал таҳририяти умид боғлайдики, “Таълим технологиялари” журнали барча педагоглар учун билим, маҳорат ташувчиси, педагогик технологиялар соҳасида малака ошириш ҳамда илғор тажриба тарғиботчиси сифатида хизмат қилади. Журналимиз ҳар бир педагогик жамоага етиб боради ва ҳар бир педагог учун манфаатли бўлади, ҳамда нашр этиладиган материаллар унинг кундалик фаолиятида ўз аксини топиб қимматли китоб-маълумотнома ўрнини босади, деган умиддамиз.\nАйни кунда журнал барча ўқувчилар учун, ўрта мактаб ўқувчисидан бошлаб, олий ўқув юртлари профессурасигача муҳайё. Журналнинг ўз ўқувчилари бор, унинг доираси бирлашган ҳамфикр инсонлар гуруҳи бўлиб уларни ягона таълим тизими бирлаштиради ва улар журналнинг ҳар бир навбатдаги сонини нашр этилишини сабрсизлик ила кутишади.\n“Таълим технологиялари” журнали янги педагогик технологиялар соҳасида таниқли ва ўз фаолиятида катта тажрибага эга бўлган журналлар билан муваффақиятли рақобатлашади. Журналда нашр этиладиган материаллар мунтазам равишда мутахассислар, раҳбарлар ва узлуксиз таълимдаги барча педагогларнинг билим хазинасини тўлдириб тураётганидан мамнунмиз.\nЖурналимизнинг 8 йиллик тўйи муносабати билан барча обуначилар, ўқувчилар ва муаллифларимизни чин кўнгилдан табриклайман.\nСамимият ила умид боғлайманки, журнал таҳририяти фаолиятида бу каби тўйлар нишонланиши кўп бўлади ва 100 йиллардан кейин ҳам авлодларимиз журнал материалларини катта қизиқиш билан ўқиб ўзларининг аждодлари билан фахрланадилар.\nДоимо "Таълим технологиялари" журнали билан бирга бўлинг, журналимизга обуна бўлишни унутманг.\nПалван Искандарович Қаландаров


У кунда насаблар қолмас… - Hidoyat.uz\nАсосий саҳифа Мақолалар У кунда насаблар қолмас…\nОламлар роббиси Аллоҳ таолога беҳисоб ҳамдлар ва умматига ғамхўр зот, пайғамбаримиз Муҳаммад мустафога саловат ва саломлар бўлсин.\nЯшаб турган инсонлар орасида насабидан фахрланиш ҳолатлари кўп учрайди. Гўёки, бундай инсонлар бошқа одамлардан ўзларини устун деб ўйлайдилар. Билмайдиларки, бу билан улар фақат ўзларига зиён қилмоқдалар.\nТовус Яманий роҳматуллоҳ айтади: «Масжидул Ҳаромда тарнов остида бир кишининг намоз ўқиб, йиғлаб дуо қилаётганини кўрдим. Намозини ўқиб бўлгач, ортидан эргашдим. Қарасам, Али ибн Ҳусайн (роҳимаҳуллоҳ) экан. Унга: «Эй Расулуллоҳнинг зурриёти! Сени намоз ўқиб, йиғлаб дуо қилганингни кўрдим. Аммо сенда уч нарса борки, улар сени хавфдан озод қилади деб умид қиламан: Расулуллоҳнинг зурриёти эканинг, бобонгнинг шафоати ва Аллоҳнинг раҳмати», дедим.\nШунда Али (роҳимаҳуллоҳ) шундай деди: «Эй Товус! Расулуллоҳнинг зурриётидан бўлишим мени қутқармайди. Аллоҳ азза ва жалланинг\n«Бас қаночки сурга пуфланганда, у кунда ўрталарида ҳеч қандай насаблар қолмас ва (бир-бирларини) сўраб суриштирмаслар» (“Муъминун” сураси, 101-оят) деган ояти бор.\nБобомнинг шафоати ҳам мени хотиржам қилмайди, чунки Аллоҳ таоло:\n… وَلَا يَشْفَعُونَ إِلَّا لِمَنِ ارْتَضَى …\n«Улар фақат (Аллоҳ) рози бўлганларнигина шафоат қилурлар…» (“Анбиё” сураси, 28-оят) деган.\nАллоҳнинг раҳматига келсак, У Зот азза ва жалла:\n… إِنَّ رَحْمَتَ اللَّهِ قَرِيبٌ مِنَ الْمُحْسِنِينَ\n«Аллоҳнинг раҳмати солиҳ амал қилувчиларга яқиндир», (“Аъроф” сураси, 56-оят) деган. Мен ҳам ўшаларданманми, йўқми билмайман-ку!»\nДемак, Расулуллоҳ соллаллоҳу алайҳи ва салламнинг зурриётига насаби қиёмат куни ёрдам бермас экан, қолган зотларнинг зурриёти унчалик ҳаволанмаслиги керак. Қиёмат куни Роббимиз инсонларни ҳисоб қилгани насаби бўйича чақирмайди. Ёки жаннатга насаби олийларни биринчи киргизмайди. Балки, у кунда дунё ҳаётида солиҳ амал қилганлар ютади.\nНасаб ёрдам бермаслигига яна бир мулоҳаза. Нуҳ алайҳиссалом 900 йилдан ортиқ қавмини ҳақ динга даъват қилдилар. Лекин жуда оз инсонлар иймон келтирдилар. Охири Аллоҳ амри билан кема қурдилар ва унга барча жонзотлардан жуфт-жуфтдан ҳамда мўминларни чиқарди. Нуҳ алайҳиссаломнинг оиласидан хотини ва ўғилларидан бири ҳам иймон келтирмаган эди. Аллоҳ балоси тўфон бошланган вақт, Нуҳ алайҳиссалом ўғлига кема чиқишини, бу кунда кемадан бошқа омонлик жой бўлмаслиги айтганда, ўғли тоққа чиқиб жон сақлайман дейди. Шунда Нуҳ алайҳиссаломнинг кўз ўнгида ўғлини тўфон тўлқини олиб кетиб халоқ қилади. Тўфон тиниб, Нуҳ алайҳиссалом омон қолганлар билан қуруқликка тушгандан кейин Парвардигорга шундай дуо қилдилар:\n“Нуҳ Раббига нидо қилиб: «Раббим! Албатта, ўғлим менинг аҳлимдан. Сенинг ваъданг эса ҳақ ва Сен ҳукм қилувчиларнинг энг ҳикматлисисан» деди” (“Ҳуд” сураси, 45-оят).\nЯъни, эй Роббим, Сен менга аҳлингни қўтқараман деб ваъда бергансан. Ахир ўғлим аҳлимдан-ку, ўғилимни қайтариб бергин, демоқчи.\nШунда Алло таолонинг жавоби шундай бўлди:\n“У зот: «Эй, Нуҳ! Албатта у (сенинг) аҳлингдан эмас! Албатта, у (унинг қилгани) яхши амал эмасдир. Бас, (Мендан) ўзинг (яхши) билмаган нарсани сўрамагин! Мен сенга жоҳиллардан бўлмаслигингни насиҳат қиламан» деди.\nБу оятда Аллоҳ таоло улуғ ҳақиқатни – кишилар орасидаги ҳақиқий боғликлик риштаси қон, ирқ, насл-насаб билан эмас, балки иймон билан боғланишини баён қилди.\nУ сенинг сулбингдан бўлган жигаргўшанг бўлгани билан аҳлида эмас. Чуники, унинг амали солиҳ эмас. Яъни, кофир эди. Бу ўринда ўғли учун солиҳ амал иймон келтириш эди. Ўша иймон унда йўқлиги учун уни аҳлингдан эмас дея таъкидланмоқда.\nҲозирда эса, одамларда иймон бор. Лекин, ўша ўзини фалончининг авлодимиз деядию, фахрланаётган бобоси қилиб ўтган солиҳ амалларнинг бирортаси ёки ақалли ибодатлари бўлса ҳам мукаммал бўлмайди. Агар ҳақиқатда ўзи фахр туяётган сулола вакили бўлса, сулоласини бошлаб кетган Зот каби амалда бўлсин, ҳаёт тарзини имкон қадар ўша Зотнинг ҳаёт тарзи каби қилсин. Шунда дунё ва охиратда ютуққа эришади.\nХулоса, охиратда солиҳ амаллар ва тақво фойда беради холос. Насабимизга ишонмайлик.\n… إِنَّ أَكْرَمَكُمْ عِنْدَ اللَّهِ أَتْقَاكُمْ …\n“… Албатта, Аллоҳнинг ҳузурида энг ҳурматлигингиз энг тақводорингиздир….”\nФарғона шаҳридаги “Муҳаммад авлиё” масжиди имом ноиби.


11 Август 21:40\n«Иқтисодиётни қўллаб-қувватлаш доирасида Президентнинг инқирозга қарши ташаббусларини амалга ошириш давом этмоқда. «Оддий буюмлар иқтисодиёти» дастури бўйича, 7 август ҳолатига кўра, банклар умумий қиймати 454,3 миллиард тенге бўлган 618 та аризани маъқулладилар ва 266,6 миллиард тенге миқдоридаги 536 та кредитни бердилар», - деди МБ раиси Ҳукумат йиғилишида.\nБундан ташқари, жорий йилнинг 6 август ҳолатига кўра, фавқулодда вазият жорий этилганидан кейин кичик ва ўрта бизнесни имтиёзли кредитлаш дастури бўйича тадбиркорлар томонидан 535,9 млрд тенге миқдорида 2 207 ариза келиб тушган. 341,4 миллиард тенге миқдорида 1 279 кредит берилди.\n6 август ҳолатига кўра, «7-20-25» дастури доирасида 240,7 миллиард тенге қийматида 20 693 та ариза келиб тушган, 199,3 миллиард тенге қийматида 16 868 та кредитлар мақулланди.\n«Баспана Хит» ипотека дастури доирасида, 296,4 миллиард тенге қийматида 34 904 та ариза келиб тушган. Улардан 235,6 миллиард тенге қийматида 28 347 кредит берилди», - деди Е.Досаев.\n#Ҳукумат мажлиси #Ҳисобот #Жамият


Катта лотерея. Коронавирусга қарши биринчи вакцинани ким топади? | Qalampir.uz\nКатта лотерея. Коронавирусга қарши биринчи вакцинани ким топади?\nТаҳлил\t20 Март 18:41 13640\nЭронда ҳар 10 дақиқада 1 киши коронавирус сабаб ўлмоқда\nКоронавирус хавфи: Ўзбекистон захираси нечта беморни қабул қилишга етади?\nКоронавируснинг тарқалиши бутун дунёга одатий ҳисобланган турмуш тарзини ўзгартирди. Мутахассислар пандемия тарқалишининг қачон камайишини ва ҳатто қачон тугашини аниқ айта олмаяпти. Ягона умид коронавирусга қарши вакцина кашф этилиши бўлиб турибди.\nЯнгиликларга кўра, Американинг “Moderna” биотехнология фирмаси бу борада катта ютуқларга эришмоқда. АҚШ миллий соғлиқни сақлаш институти билан биргаликда у mRNA-1273 деб номланган вакцинанинг прототипини ишлаб чиқди. Вакцинанинг одамларда қўллаш бўйича синовлар Вашингтон штати, Сиетл шаҳридаги "Kaiser Permanente Washington Health Research" институтида бошланди. Бундан ташқари, AP (Associated press) нашрининг маълумотига кўра, "Inovio Pharmaceuticals" компанияси ҳозирда янги вирусга қарши ўз дори воситасини ишлаб чиқмоқда. Унинг синов жараёни апрель ойида АҚШ, Хитой ва Жанубий Кореяда бошланиши кутилмоқда.\nЮқорида америкалик экспертларнинг муваффақиятга эришаётгани ҳақида айтиб ўтдик. Лекин ушбу ютуқларига қарамай, "Die Welt" нашрининг ёзишича, шу ҳафта бошида АҚШ Президенти Дональд Трамп маъмурияти Германиянинг “CureVac” компаниясига вакцина синовлари жараёнини сотиб олиш мақсадида катта пул таклиф қилди.\nЎтган ҳафта “CureVac” бош директори Даниэл Меникелла бошқа фармацевтика компаниялари раҳбарлари билан Оқ уйда бўлиб қайтди. Учрашув иштирокчилари Трамп ва вице-президент Майкл Пенс билан коронавирус вакцинасини муҳокама қилишди. Компаниянинг таъкидлашича, Меникелла АҚШ расмийларига экспериментал дорилар ёзнинг бошида тайёр бўлишини айтди.\n“Die Welt”га кўра, расмий Вашингтон “CureVac”ни ўз тадқиқотларини АҚШга ўтказишга ва вакцинани фақатгина АҚШда ишлаб чиқишга ундаган. Америка расмийларининг компанияни ўзига оғдиришга урингани ҳақидаги маълумот Германия Соғлиқни сақлаш вазирлигида тасдиқланди.\nБу янгилик немис сиёсатчиларининг ғазабини қўзғатди, улар расмий Берлиндан АҚШ режаларига халақит бериш учун барча имкониятларни ишга солишни талаб қилдилар. Ўз навбатида Американинг Германиядаги элчиси Ричард Гренелл Twitter`да “Die Welt” мақоласи “нотўғри” эканлигини ёзди АҚШнинг яна бир расмий вакили AFP (Agence France-Presse) нашрига, маълумот “жуда бўртириб юборилганлигини” айтди. “CureVac” компаниясининг ўзи ҳам уларни “сотиб олиш” ҳақидаги ҳар қандай “миш-мишларни” рад этди.\n“Барча ҳаракатлар бутун дунё бўйлаб одамлар ва беморларга ёрдам бериш ва ҳимоя қилиш учун коронавирусга қарши вакцинани ишлаб чиқишга қаратилган”, дейилади компания баёнотида. Кейинчалик Европа Комиссияси “CureVac” фаолиятини молиялаштиришни маълум қилди.\nДунё бўйлаб ҳаракатлар\nХитойлик мутахассислар вируснинг генетик кодини аниқлашга муваффақ бўлгандан сўнг, дунё мамлакатлари вакцина устида ишлай бошлади. Европа Иттифоқи, АҚШ, Австралия, Исроил, Хитой, Япония ва Россиядан келган тадқиқотчилар COVID-19 га қарши кураш усулларини топишга ҳаракат қилмоқдалар. 35 тага яқин компания ва илмий-тадқиқот муассасалари дори-дармонларни яратиш устида ишламоқда. Улардан тўрттаси аллақачон ҳайвонларда синовлар ўтказишди. Яқинда Хитойда клиник синовларга рухсат берилди. Аввалроқ бу мамлакатда янги турдаги коронавирус учун саккизта вакцина ишлаб чиқарилгани ва уларнинг баъзилари трансген сичқонлар ва макакаларда муваффақиятли синовдан ўтганлиги ҳақида хабар берилди.\nВакцинани яратиш ўзи мураккаб ва секин жараён. Вакцинани яратиш бир хил тарзда амалга оширилади. Биринчи навбатда, олимлар вирусга ўхшаш патоген (микроорганизм) яратишга ҳаракат қиладилар. Улар яратган патоген коронавирусга жуда ўхшаш, лекин организмга хавфсизроқ бўлади. Кейин у эмлаш орқали одам иммунитетига таъсир қилади. Нормал ҳолда, организм патогенни эслаб қолади. Шундан сўнг, вирус инсон организмига тушса, иммунитет инфекциянинг тарқалиши бошлангунча унга қарши реакцияни бошлайди.\nБироқ, баъзи мутахассислар вакцинани тезда қўллаш бу мувозанатни бузиш хавфини келтириб чиқаришидан хавотирда. Уларнинг фикрича, бу касалликнинг кучайишига олиб келади. “Reuters” хабарига кўра, тадқиқотлар шуни кўрсатдики, коронавирусга қарши дорилар “инфекциянинг антижисмга боғлиқ синдроми” деб аталадиган хавфни туғдиради. Бу эса, агар эмлашдан кейин касаллик “чекинмаса”, унинг янада кучайиш жараёнига ишора қилади.\nВирусга қарши вакцина ҳақида гапиришга ҳали жуда эрта эканлиги айтилмоқда. Вирус бир неча ой ичида пайдо бўлиши ва йўқ бўлиб кетиши, шунингдек, тезда ўзгариши – мутацияга учраши мумкин. Шунинг учун, турли мамлакатларнинг бир вақтнинг ўзида вакцинани топишга уринишларини кузатиб туриб, бу жараённи пойгага эмас, балки лотереяга қиёслаш тўғри бўлади. Ҳар бир жамоанинг ўзига хос чиптаси бор ва уларнинг ғалаба қозониши нафақат тезлик ёки маҳоратга, балки вазиятнинг муваффақиятли комбинациясига боғлиқ.\nВакцинани ишлаб чиқиш тадбиркорлик нуқтаи назаридан хавфли бизнесдир. Охир-оқибат, вакцина ишлаб чиқарувчиларнинг фақат бир нечтаси клиник синовларгача етиб бориши мумкин.\nАгар вакцина ҳозирда пайдо бўлса ҳам, у оддий истеъмолчиларга тақдим этилишидан олдин камида 1-1,5 йил синовдан ўтади. Жаҳон соғлиқни сақлаш ташкилоти (ЖССТ) вакцина яратиш учун камида 18 ой талаб қилишини айтиб ўтди. Вакцина самарали деб топилсагина, оммавий ишлаб чиқариш керак бўлади.\nЭпидемик профилактика учун инновациялар бўйича глобал коалиция, СEPI (Coalition for Epidemic Preparedness Innovations - Эпидемияга тайёргарлик инновациялари бўйича коалиция) вакцина ишлаб чиқарувчи компанияларни қўллаб-қувватламоқчи. Ушбу халқаро ташкилот вакциналарни ривожлантиришга маблағ сарфлашга ва бир вақтнинг ўзида ишлаб чиқаришни молиялаштиришга тайёр. Яқинда у вирусга қарши вакцина ишлаб чиқаришга қаратилган саъй-ҳаракатларни қўллаб-қувватлаш учун 2 миллиард доллар кераклигини айтди. СEPI ижрочи директори Ричард Хетчетнинг сўзларига кўра, вакциналарни ишлаб чиқиш дастури пулсиз амалга ошириб бўлмайди.\nБироқ, вакцина ишлаб чиқаришга бўлган тўсиқлар шу ерда тугамайди. Бошқа бир муаммо бу – вакцинани барча муҳтожларга етказишдир. Қоидага кўра, пандемия, биринчи навбатда энг камбағал мамлакатларга таъсир қилади. Сабаб – самарали соғлиқни сақлаш тизимларини шакллантириш учун уларда пул йўқ. Бу, шунингдек, вакциналарни сотиб олиш имкониятларига таъсир қилади. Масалан, 2009 йилда чўчқа гриппи пандемияси (H1N1) даврида, энг бой мамлакатлар асосий дори-дармонларни сотиб олиб, камбағал давлатларни ушбу воситалардан маҳрум қилишди.\nБошқа вариант ҳам бор. Масалан, ривожланаётган мамлакатлар учун асосий вакциналарни етказиб берувчиси бўлган Ҳиндистон, ишлаб чиқариш воситаларини биринчи навбатда 1,3 миллиард аҳолисини ҳимоя қилиш учун ишлатишга қарор қилади ва шундан кейингина дори-дармонларни экспорт қилади. Ушбу сценарий АҚШ расмийларининг вакцинани биринчи бўлиб ҳар қандай йўл билан бўлса ҳам сотиб олиш истагини тўлиқ очиб беради. Чунки 1,3 миллиард аҳолини эмлашни кутиш жуда катта вақтни талаб қилади.\nШу маънода, ЖССТ ҳукуматлар, хайрия жамғармалар ва вакцина ишлаб чиқарувчиларни глобал тарқатиш бўйича адолатли стратегияни келишиб олиш учун бирлаштириши мумкин. Аммо пандемия бошқа мавзу ва бу ҳолатда ҳеч қандай мамлакат бирон бир халқаро талабларга риоя қилишга ўзини мажбур деб ҳисобламайди.\nКўриб турганингиздек, вакцина яқин вақт ичида яратилмайди. Аммо вакцина пайдо бўлишидан олдин касалликни иложи борича жиловлаб туриш керак. Шунинг учун, олимлар лабораторияларда ишлаётганда, қолганлар уйда қолиб, қўлларини янада кўп марта ювиши яхшироқдир.\nБизнинг таҳририят ҳам коронавирусга қарши вакцина ишлаб чиқарилгунга қадар айнан шу маслаҳатни беради: Қадрли юртдошлар, карантин даврида зарурат бўлмаса, кўчага чиқманг. Вақтни оилангиз, фарзандларингиз даврасида ўтказинг. Унутманг, #UydaHayotBor\nАҚШ ЖССТ Дональд Трамп Европа Иттифоқи Коронавирус Вакцина\n30 Март 23:35 106446\n29 Март 20:52 51280\n30 Март 14:59 43915\n31 Март 18:28 41064\n29 Март 06:24 39797


АҚШ Россия ва бошқа давлатларни фитналарда айблаётган бўлса-да, аслида унинг ҳатти-ҳаракатлари фитналидир, деб ёзмоқда The National Interest нашри. Мақола муаллифи Тед Гален Карпентер ўз мақоласида турли хил вазиятларни таҳлил қилиб, АҚШ қуролли кучларининг айблови, уларнинг ҳаракатларига тамоман зидлигини таъкидлайди. Яъни, Америка қуролли кучлари ўз ҳудудларидан узоқда бўлиши ҳамда бошқа давлатларнинг миллий манфаатлари доирасида ҳаракатланганига қарамай, айнан ўша давлатларни фитналарда айбламоқда.\n"Бу мавзу, бизлар энг кўп дуч келаётган масаладир: гўё АҚШнинг халқаро ҳарбий майдондаги барча ҳаракатлари нафақат қаршиликка учрамаслиги, балки бу борада савол ёки танқидга ўрин қолдирмаслиги керак", — деб ёзади муаллиф.\n"Америка лочинлари, Сурия Россия чегараларидан минг километрдан ҳам камроқ узоқликда жойлашганига эътибор ҳам бермай, Россиянинг ҳаракатларидан ғазабланмоқда. Бунинг устига, ҳукмрон Асад оиласи қачонлардан бери Москванинг "сиёсий мижози" ҳисобланади", — дея изоҳлайди Карпентер.\n"АҚШ қуролли кучларининг ҳар қандай ҳаракати, ҳатто улар бошқа йирик давлатларнинг яқинида амалга оширилганида ҳам фитнага сабаб бўла олмайди, деган позиция тобора кучайиб бораяпти".\nМуаллифнинг ёзишича, Вашингтон ўз ҳудудидан минглаб километр узоқликдаги Жанубий Хитой денгизида ҳам худди шундай йўл тутмоқда. Албатта, АҚШ бу ҳолатда ўзининг эмас, балки Хитой ҲҲК ва ҲДФнинг амалиётларини "хавфли, фитнали ва номақбул" дея жар солган, гарчи бу минтақа АҚШдан кўра ХХРга яқинроқ бўла ҳам.\nАвгуст ойида Форс кўрфазида АҚШ ва Эрон кемалари хавфли масофада яқинлашди. Ислом республикасининг унча катта бўлмаган патрул кемаси Американинг миноносецини қувиб етиб, уни кузатиб қўйди. Оқ уй шу ондаёқ, бу ҳодисани "даҳшатли финта" дея баҳолади.\n"Афтидан, ҳеч ким бу воқеани АҚШ фитнаси деб ҳисобламаган кўринади. Ахир, оғир қуролланган миноносецни бошқа ҳарбий кемалар ҳамроҳлигида ўз ҳудудидан 6 минг миль узоқликда, Эрон соҳилларининг бир неча миль яқинида бошқариш фитнадан бошқа нарса эмас-ку", — дея куйинади мақола муаллифи.\nКарпентернинг сўзларига кўра, Америка ҳукумати ва ОАВ, бошқа мамлакатлар АҚШнинг бу каби ҳатти-ҳаракатларини дўстона қабул қилмаслиги табиий ҳол эканини англаб етиши керак.\n"Биз яхши инсонлармиз, шунинг учун биз нима қилсак хато ҳам эмас, фитна ҳам", деган, фақат ўзини қониқтирадиган фикр— бир вактнинг ўзида ҳам хавфли, ҳам хомхаёлдир", — деб хулоса қилган Тед Гален Карпентер.\nТеглар: АҚШ Россия давлатлар


Ҳукмдорнинг хўрланганлар билан иши йўқ\nУзметроном Интернет нашри муҳаррири Сергей Ежков.\nТошкентда бир неча кундан бери оммавий тарзда уйларни бузиш кампанияси давом этмоқда. Ўзбекистонда чиқадиган Узметроном Интернет нашрининг бош муҳаррири Сергей Ежков бузилган маҳаллаларга бориб кўрган манзараси ҳақида фикрларини қоғозга туширди.\nБугун Тошкеннинг кичик айланма йўлидан юрдим. Кечагина бу йўл ёқасида хусусий уйлар турган эди. Ўтган асрнинг ўрталарида қурилган, аҳолининг камбағал қатлами яшаган ва ҳаробаларни эслатувчи уйлар бузиб ташланди. Ўша йўлдан ўтдим, уйларни зўр бериб, бузишар эди. Қурувчилар кийими кийдилирлган мардикорлар эпичиллик ва лоқайдлик билан қийшиқ томлардан шиферларни ечиб олишар, ғиштдан кўтарилган деворларни йиқишар, дераза ромларини синдиришар эди. Уч километрдан узоқроққа чўзилган йўл оралиғида қашшоқ ва шунинг учун ҳам мутлақо ҳимоясиз фуқароларга тегишли хусусий мулк сурбетларча йўқ қилинар эди. Тошкентнинг бу жойида эскиттан пролетарлар – совет ҳукумати ҳам унча сийламаган, бугунги ҳукмдорларга эса умуман кераги бўлмаган фақирлар яшарди.\nПечка трубаларигина қақайиб турган вайронлар олдида эгалари каби ғариб ва эски мебел қолдиқлари уюм-уюм бўлиб ётибди. Олтмишинчи йилларда ясалган шифоньерлар, ҳар хил стуллар, газ плиталари, матраслар устма-аст қалашиб ётган уюм орасида эскилигидан қийшайиб кетган болалар коляскаси ҳам кўзга ташланади, хуллас, шаҳар ҳокимияти буйруғига кўра, вайрон қилинаётган уй эгалари умр бўйи топган ашқал-дашқаллар. Бир зумда мол-мулкидан муҳрум бўлган ва бошпанасиз қолган тошкентликлар норозилик қилиб қўймасин учун ҳар ўн метрда уларни милиционерлар кузатиб турарди.\nҲа, мол-мулкидан маҳрум этилган ва уйзиз қолган тошкенликлардир булар, чунки шаҳарнинг бу даҳасини қайта қуришни қарор қилган ҳукуматнинг қайта қуриш қурбонлари тақдири не кечиши билан иши йўқ. Уларга янги квартиралар берилмайди. Чунки бериладиган квартираларнинг ўзи йўқ. Мустақиллик йилларида пойтахтда (республиканинг бошқа йирик шаҳарларида бўлгани каби) собиқ совет даврининг сўнгги 20 йили давомида қурилган турар жйоларнинг 1,2 фоизи қурилди холос. Бойлар учун мўлжалланган ва ҳашамт билан қурилган кўп қаватли қасрлар улар учун эмас. Бу қашшоқ фақирларни бу уйларнинг остонасига ҳам йўлатишмайди. Уларга пичоққа илинадиган товон пули ҳам берилмайди. Уларнинг тақдири ҳокимиятнинг бутоқлари деб аталмиш ижрочи, қонун чиқарувчи ва суд органлари вакилларини қизиқтирмайди.\nБуни мустақиллик тарихидан биламиз. Маҳаллий ҳукумат вакилларининг буйруғига кўра Тошкентда аввал ҳам уйлар бузилгани ҳали эсимда. Ўша уйларҳам, бедодликларга қарши норозиликнинг бошқа усулини тополмаган одамлар уй ичига биқиниб олганига қарамасдан, бузиб ташлаган эди. Уларга вайрон қилинган уйлар эвазига на товон пули, на квартира берилди ва на бюджет ҳисобидан кўчириш таъминланди. Уларни ахлатга ташлагандай, кўчага ҳайдаб юборишди, чунки бунинг учун ҳеч ким жавобгарликка тортилмаслигини билишарди. Ҳеч ким лавозимидан олинмайди, жавогарликка тортилмайди, хўрланган ва ҳақоратланганларнинг доди президентга етиб бормайди ва уларнинг ҳеч бири адолат тополмайди.\n… Уч километрга чўзилган инсонлар қайғуси. Уч километрга чўзилган кўз ёшлари, бу кўз ёшларини ҳукумат кўрмайди, кўришни истамайди. Уч километрга чўзилган дарду аламлар, ҳукмдорлар бу дард билан иши йўқ. Қорни тўқ ва ўзига бино қўйган амалдорлар учун уч километрга чўзилган бу аламлар ёт бўлиб қолади.\nКўчага ҳайдалган қариялар, аёллар, болалар. Ҳокимият бор-бутидан маҳрум қилган бу одамлар вайронага айланган уйлари олдида инадамай, хўжасининг қаҳридан қўрқиб унинг кўзига тик қарашдан қўрққан қул каби, индамай йиғлашяпти. Улар қўрқишади. Бутунлай топталиб, йўқ қилинишдан қўрқишади. Ҳеч ким давлат юборган кафандузлар йўлини тўсиш учун қўл ушлашиб чиқмади. Парламентдаги халқ вакилларидан бирортаси мол-мулки ва бошпанасидан айрилган бу одамлар ҳимоясига сўз айтмади. Ҳеч бир сиёсий партия рўй бераётган бедодликларга ўз муносабатини билдирмади. Маҳаллий газеталардан бирортаси бу ҳақда чурқ этмади.\nЖамиятдаги норозилик, эллик йил аввал бўлганидай, хос суҳбатлар даражасида қолмоқда. Бундай хос суҳбатларда одамлар мамлакатни ўз мулкига айлантирган, ўзлаштириб олган амалдорларни сўкишади. Уларнинг амалдорларга бўлган нафрати кучайиб бормоқда, чунки уларни одам ўрнида кўрмай қўйишди. Бунда қашшоқлар ҳам, бойлар ҳам амалдорлардан бирдек нафратланишади. Бу нафарт, қашшоқларнинг бой бўла олмагани, бойлар эса, бир кунда қашшоқлар қаторига қўшилиб қолиши хавфидан сув ичади. Узвий боғлиқликни қаранг. Уни англаш ва мантиққа солиш осон.\nУлар қўрқишади ва нафратланишади. Таҳликали аломат...


Бэнкси Стив Жобсни суриялик қочқин қиёфасидаги расмини яратди\n07:40 / 12.12.2015\nThe Independent нашрининг маълум қилишича, Бэнкси исмли рассом Франциянинг Кале шаҳрида янги граффитисини яратди.\nРассом шаҳарнинг қочқинлар катта лагери жойлашган қисмида жойлашган кўприкнинг ён деворига Apple компаниясининг асосчиси, марҳум Стив Жобсни бир қўли билан бор-бути солинган қопни елкасига опичлаб олган, иккинчи қўлида Apple логотипи туширилган мониторни кўтариб олган суриялик қочқин кўринишидаги қиёфасини чизди.\n“Бизга кўпинча миграция мамлакатнинг захираларини камайтираётгани ҳақидаги фикрни уқтиришади, бироқ Стив Жобс суриялик муҳожирларнинг ўғли бўлган. У асос солган Apple дунёнинг энг сердаромад компанияси ҳисобланади, у йилига 7 млрд доллардан кўпроқ солиқ тўлайди ва бу компания АҚШ ҳукумати хомслик бу ёш йигитни мамлакатга қўйгани учунгина мавжуддир”, деб айтмоқда Бэнкси ўзининг янги ишига изоҳ бериб.\nЖобснинг биологик отаси суриялик Абдулфаттоҳ Жандалий ҳисобланади. Жобс бошқа оилада вояга етган.


Инновацион ривожланиш вазирлиги 2020 йил якунлари бўйича математика, биология, кимё ва геология фанларидан энг юқори рейтингга эришган ёш олимларни 100 млн сўмгача пул мукофоти билан тақдирлаган эди.\nKun.uz мухбири биология бўйича энг яхши деб топилган олимлардан бири Тоҳир Бозоров билан суҳбатлашди. Тоҳир Бозоров ҳозирда ЎзФА Генетика ва ўсимликлар экспериментал биологияси институти илмий ходими сифати фаолият юритиб келмоқда.\nУ суҳбат давомида илм йўлидаги машаққатлари, бугунги кунда илм-фанга бўлаётган эътибор ва қарорлар, уларнинг амалдаги кўриниши, илм-фандаги ўзи кузатган камчиликлар, лабораторияларда зарур ускуналарнинг етишмаслиги ҳақида гапирди.\nЎзбекистон Миллий университети Биология-тупроқшунослик факультетида аввал бакалавр, сўнг магистр даражасини олиб, ФА Ўсимликлар экспериментал биологияси институтида аспирантурада, 2008-2012 йилларда Германиянинг Макс Планк номидаги жамиятнинг Кимё экологияси институтида докторантурада ўқидим.\nБу илмий муассаса илмий тадқиқотлар олиб бориш бўйича дунёда топ-3ликка киради. Бу жойда мен ўсимликларда ҳашаротларга бўладиган жавоб реакцияларни молекуляр даражада ўрганиш устида илмий иш қилдим.\nҲимоядан кейин Ўзбекистонга келиб ўсимликларда метаболомика, молекуляр генетика ва биостатистика соҳаларида илмий тадқиқотлар олиб бордим. 2016 йилда Хитой Фанлар академияси Шинжон Экология ва географияси институти таклифига билан у ерга бордим. Ўша йили Хитой Фанлари академияси президенти ташаббуси билан чет эл олимлари учун эълон қилинадиган бир нечта стипендияларни олишга муваффақ бўлдим. Аввал постдокторант, ассистент профессор ва ассошиэйт профессори каби лавозимларда ишлаб, илмий фаолият олиб бордим.\n«Ўзбекистонда илм 70-йиллардаги ҳолатида қолиб кетган»\nЎзбекистонда илм-фан барча йўналишларда ХХ аср 70-йиллари ҳолатида турғун қотиб қолган. Барча соҳаларда: биология, кимё ёки физика бўладими, шу аҳвол.\nАгар ўсиб бориш графигини тасаввур қилсак, ўтган асрнинг илм тараққиёти 70-80 йилларгача прогресс бўлиб ўсган, кейин эса тўхтаб қолгандай кўринади. Албатта, 80-йилдан ҳозирги даврга қадар олиб борилаётган илмий ишлар бор, лекин жуда паст даражада, дейиш мумкин.\nАфсуски, олий таълимдаги дастурлар ҳам ўша давр тараққиётини қамраб олади. Олий таълимда ҳам шу илм асосида ўқитилади. Тўғри, яқин йиллардан бери таълим дастурларида қисман замонавий биология элементлари кўриняпти. Ҳозирги илм-фандаги ютуқлар, асосан ўтган 40 йилда дунё илм-фанида эришилган тараққиёт асосида эришиляпти. Бу эса дарсликлар ва илмий йўналишларни янгилашни тақозо этади.\n«Менинг 6 «Ҳирш индекс»им илм-фан ривожланмаганини кўрсатади, аслида»\n2020 йил натижаларига кўра, мен ва тиббиёт бўйича илмий иш қиладиган яна бир олим, иккимиз 40 ёшгача бўлган ёш олимлар орасида энг юқори рейтингга эга бўлдик. «Ҳирш индекс»имиз 6 чиқди ва мукофот соҳиби бўлдик. Аввало, бу эътирофдан хурсандман.\nЛекин мазкур ёшдаги дунё олимларини қарасангиз, «Ҳирш индекс»и одатда 15дан юқори бўлади. Албатта, бунда ҳар бир соҳа бўйича турли хилдир. Бизнинг кўрсатган бу натижамиз аслида Ўзбекистонда илм-фан қанчалик ривожланганини ҳам кўрсатади.\nЎзбекистон бўйича биология соҳасида 40 ёшгача бўлган олимларда энг юқори кўрсаткич - 6, бу кўп ҳам қувонарли эмас. Бу биология ёш олимлар орасида ривожланмаганини, ривожланиш пастлигини кўрсатади. Тайван, Вьетнам, Таиланд, Беларус, Қозоғистон каби унча ривожланмаган давлатларда бу кўрсаткич анча юқори.\nЎтган йил ноябрдаги ҳолатга кўра, Scimago journals рейтинглар ҳисоблайдиган маълумотлар базасида Ўзбекистон 96 давлат ичида энг охирги ўринда турган эди. 2020 йилда бор-йўғи 441та мақола чиқарганмиз, бу жуда паст. Ўзбекистоннинг «Ҳирш индекс»и 94 бўлиб, бундан дунё давлатлари орасида 129-, Марказий Осиё давлатларида эса 2-, собиқ иттифоқ давлатлари орасида эса 12-ўринда эканимиз кўринади. Бу натижа Фанлар академияси, вазирликларга қарашли институтлар ҳамда университетлар — ҳаммасини қўшиб ҳисоблаганда берилган илмий кўрсаткич.\nБизда илмий мақолалар чиқарилади, йўқ эмас. Лекин Ўзбекистондаги илмий журналлар кучли тақриз билан ёзилмайди, субъектив ёндашувга асосан фикр берилади, айрим ҳолларда мақола ёзган олим тақризини ҳам ўзи ёзиб келади. Биз «Ҳирш индекс»имизни оширишга ҳаракат қилсак, бу илм-фан илдамлайди, деган гап. Хорижда деярли барча илмий ходимлар «Ҳирш индекс»ига эга эканини кўриш мумкин. Бизнинг институт мисолида олсак, саноқли 8-9 нафар олимдагина «Ҳирш индекс»и бор, холос.\n«Биология чегараланган соҳа эмас»\nБиология бу ўсимлик ва ҳужайраларнигина ўрганиш билан чегараланган соҳа эмас. Жами тирик организмлар борки, биология объекти бўла олади. Ўз навбатида, кимёгарлар ҳам шундай фикрни айтади. Чунки жамики тирик организм кимёвий моддалардан иборат.\nЎсимлик, бактерия, замбуруғ, вируслар, инсонлар, ҳайвонлар — ҳаммаси биология оламига киради. Биология систематикасида улар гуруҳларга бўлиб ўрганилади: замбуруғлар олами, вируслар олами, ўсимликлар олами. Буларнинг ҳар бирини ўзига хос соҳа олимлари ўрганади. Лекин умумий қамровда ҳаммаси биология. Биология кимё ва физика фанлари билан чамбарчас боғлиқликда ўрганилади. Айниқса, фундаментал тадқиқотларда.\n«Биологик тадқиқотлар қўл учида бажариб кетиладиган ишлар эмас»\nГерманияда мен ўсимликларда ҳашаротларга бўладиган жавоб реакцияларни молекуляр даражада ўрганишда кичик РНКларнинг ўрни устида илмий иш қилдим. Кичик РНКлар ўша пайтда илдам ва интенсив ўрганилаётган соҳалардан бири эди, ҳозирда бунинг ўрнини янги механизмлар эгаллади... Геном таҳрирлаш каби механизмларни ўрганиш илдам бўлиб боряпти.\nАввал бу кичик РНКларни ўрганиш нега керак бўлганди? Бунинг фундаментал аҳамияти жуда ҳам кучли, бу биология янги қирраларини очиб берди. У орқали инсон, ҳайвон ва ўсимлик организмидаги кераксиз бўлган генларни ўчириб қўйиш мумкин бўлди. Масалан, ген нокаут технологияси орқали инсонда саратонни келтириб чиқариш эҳтимоли бўлган ҳужайрани ўчириб, уларнинг камайишига таъсир этиш мумкин. Онкология соҳасида ҳам бу каби ишлар олиб борилган. Ўсимликларда бу технология билан янги навлар олиш ёки маълум исталмаган генни ўчириш орқали амалга ошириш мумкин. Бу қўл учида бажариб кетиладиган ишлар эмас, илмий таҳлиллар асосида бажарилади.\n«Биология бўйича инфратузилма оддий тажриба ўтказиш учун ҳам талабга жавоб бермайди»\nЎтган йили президент томонидан математика, кимё, геология ва биология соҳаларини ривожлантириш бўйича илм-фан йўналишлари белгиланган эди. Лекин қуйи органларда бу борада бирор жиддий иш қилинганини кўрганим йўқ. Балки, ҳозиргача ҳам реализация жараёнидадир. Айтмоқчиманки, қарор чиқариляпти, лекин амалда кўринмаяпти, буни тан олиб гапириш керак.\nБизнинг институт кўпроқ биологияга йўналтирилган. Қишлоқ хўжалиги маҳсулотларини биологик-генетик томондан таҳлил қиладиган институт ҳисобланади. Аввал қанча илмий лойиҳа олинган бўлса, ҳозир ҳам шу, сони ўзгаргани йўқ, қарор таъсири сезилмаганини шу жиҳатдан ҳам кўриш мумкин. Умуман олганда, илмга эътиборнинг энг яққол кўриниши ойлик маошлар оширилганида бўлди.\nАгар давлатда фундаментал тадқиқотга эътибор берилдими, унинг амалий тадқиқоти ўз-ўзидан келиб чиқаверади. Дунёда фундаментал илмга икки хил ёндашув билан қаралади. Масалан, Хитойда фундаментал тадқиқотдан фойдали томонни ишлаб чиқишга йўналтирилади. Илмнинг мағзи бўлган соф фундаментал кашфиётлар қилиш кўпроқ Европа, АҚШ ва бошқа ғарб давлатларида ривожланган.\nИлм-фанни ривожлантириш стратегиясини, асосан фундаментал тадқиқотларни кўпайтириш ҳисобига ишлаб чиқиш керак, бироқ бошида амалий ва инновацион лойиҳаларга эътибор қаратдик. Иқтисодиёт тараққиёти учун бу каби лойиҳаларга эътибор бериш керакдир, лекин буни кучли фундаментал база бўлсагина қилиш мумкин. Ўтган 30 йил мобайнида фундаментал тараққиёт ривожланмади, деб ўйлайман. Бу амалий ва инновацион лойиҳаларга замонавий ғоялар етказиб берилмаганини кўрсатди. Ҳар қандай ишлаб чиқаришга йўналтирилган илм-фан фундаментал тадқиқотлардан олинади.\nҚарор таъсирини сезмаганимга яна бир мисол - институт моддий-техник базаси қандай бўлса, шу ҳолатда қолди. Инфратузилма абгор ҳолатда. Тан олиш керак, институтимиз эътиборталаб. Институт экспериментал йўналишда бўлгани учун кўпроқ инвестиция олиб кириш ва замонавий лабораториялар очиш керак.\nЛабораториялар замонавий ҳолатда эмас. Икки хорижий давлат лабораториялари мисолида таққослаб бераман. Германиядаги Макс Планк институтида фундаментал тадқиқотлар учун 2010 йилда 2 млрд евро ажратилган. Бу жамият ўз ичига 80та институтни қамраб олади. Бунақа жамиятлар эса бир нечта. Шароит Германиядаги бошқа илмий тадқиқот институтларидан анча яхши. Четдан борган одам ҳайратда қолиши тайин. Кишида ғоя бўлса, исталганча тадқиқот қилиш мумкин.\nХитойда мен ишлаган институт лабораторияси Германиядагидек эмас, қиёсан ўртача лаборатория деб баҳоласа бўлади. Умуман олганда, бу жойда яхшигина илмий тадқиқотлар олиб бориш мумкин. Шуни генетика институтидаги ҳар қандай лаборатория билан солиштирсак, Хитой биз учун энг ривожланган бўлиб кўринади.\nБиздаги инфратузилмани оддий тажриба ўтказиш учун ҳам талабга жавоб бермаслигидан билса бўлади. Институтимизда замонавий молекуляр биологик тадқиқотлар олиб борилиши, ген функцияси ўрганиш, молекуляр биологик ва молекуляр генетик анализлар, биотехнологик услублар ишлаб чиқишни биз ҳам хоҳлаймиз. Бу минтақамиз учун долзарб бўлган ўсимликларнинг шўрхокликка ва қурғоқчиликка чидамли-чидамсиз бўлган экотипларини ажратиб олиш, молекуляр генетикага асосланган уруғчилик, вируссиз кўчатларни етказиб бериш ҳамда бошқа ишлар учун имкон берар эди. Ҳозирги шароит билан бу ишларни қилиб бўлмайди.\n«Қаерда шароити бор лаборатория бўлса, ўша жойда ишлайман»\nҒарбда бир хил ихтисослик бўйича ишлайдиган ва ҳар хил ихтисослик бўйича ишлайдиган олимлар бўлади. Масалан, биологиянинг турли йўналишларида тадқиқот олиб борадиган.\nМен ҳам молекуляр экология, экология, физиология, молекуляр генетика, генетика, микробиология каби йўналишларда ишлайман. Қаерда шароити бор лаборатория бўлса, ўша жойнинг илмини қила оламан.\nИлмга ишлаб чиқариш нуқтайи назаридан қарар эканмиз, биринчи навбатда биотехнологик лабораториялар яратиш лозим. Бу бўйича ҳам мақолалар эълон қилганмиз. Биотехнологик лабораториялар қиладиган энг содда ишлардан бири - кўчатларнинг интенсив навларини яратиш. Масалан, хориждан писта, олма, ёнғоқларнинг интенсив навлари олиб кирилади. Валютани тежаб қолмоқчи бўлса, биотехнологик лабораторияни ривожлантириш, кадрлар тарбиялаш керак, чунки шу нарсани ўзимизда ҳам қилиш мумкин. Бундай лабораториялар ташкил қилиш бошқа молекуляр лабораторияларга нисбатан арзонга ҳам тушади.\nКелажакдаги мақсадлар кўп. Молекуляр биологияга йўналтирилган бир лаборатория ташкил этиш асосий мақсадим, десам ҳам бўлади. Мен тақдим этган грант лойиҳа ўтмади, лойиҳа бўлмагандан кейин лаборатория ҳам йўқ дегани. Лекин тўхташ ният йўқ. Олий таълим муассасалари учун молекуляр биология дарслиги ёзишни ҳам режа қилганман.


Илдар Сакаев: Дебютант бўлишимизга қарамай Суперлигада юқори ўринлар учун курашамиз\n15 январь, 2019, 12:15\n"Бургутлар" янги мавсумга пухта тайёргарлик кўришмоқда.\nИкки йиллик танаффусдан сўнг яна кучлилар сафига қайтган “Андижон” жамоаси янги мавсумга астойдил тайёргарлик кўрмоқда.\nИлдар Сакаев бошқарувидаги “бургутлар” айни дамда ўқув-йиғинни Тошкентда олиб бормоқда. Фурсатдан фойдаланиб, бош мураббийнинг фикрлари билан қизиқдик.\n- Янги мавсумга тайёргарликни декабр ойидаёқ бошлагандик. Аввалига Андижонда қисқа муддатли йиғин ташкил этилди. У ерда асосан ўтган йилги таркибда харакат қилган футболчилар ва маҳаллий ўйинчилар кўрикдан ўтказилди. 9 январдан эса Тошкентга келдик. Бу ерда режага кўра таркибга бир қатор янги ўйинчилар келиб қўшилган. Шу ўринда клубимиз вице-президенти Маъруфжон Абдисаломовга жамоанинг янги мавсумга ҳар томоналама пухта тайёргарлик кўриши учун қулай шароитларни яратиб бераётгани ва доимо бизга ёрдам қўлини чўзаётгани учун миннатдорчилик билдираман. Жамоамиз Тошкентдаги муҳташам “Ўзбекистон” меҳмонхонасида истиқомат қилиб, “Турин” стадионида машғулот ўтказмоқда. Шароитлар юқори савияда ташкил этилган.\n- Тошкентдаги йиғин чоғида бир нечта назорат ўйинларини ташкил этиш режадан ўрин олган. Бу орқали биз таркибда шуғулланаётган футболчиларнинг имкониятларини янада чуқурроқ билиб оламиз ва ўйлаган тактик схемага мослаштиришга уринамиз.\n- Раҳбарият бу йил дебютант бўлишимизга қарамай, Супердлигада ҳам юқори ўринни эгаллашни олдимизга вазифа қилиб белгилаган. Шунга монанд таркибни кучайтириш мақсадида, селекция ишлари билан кенг қамровда иш олиб бормоқдамиз. Янги футболчиларнинг таклиф этилишидан олдин албатта раҳбарият билан бу мавзуда маслаҳатлашган холда, иш тутмоқдамиз. Шу кунга қадар ўнга яқин янги футболчилар жамоага таклиф этилди. Биз бу билан селекция ишларини якуланмоқчи эмасмиз. Суперлигада ҳар бир ўйин ҳақиқий жанг бўлади. Мухлислар биздан фақат ғалаба кутади. Шунга монанд таркиб шакллантирилмаса, харакатларимиз зое кетишини тушуниб турибмиз. Ички имкониятдан келиб чиқиб, хорижлик футболчиларнинг лимитидан ҳам тўлиқ фойдаланиш ниятидамиз. Бу бўйича ҳам ҳозирда изланишдамиз ва айтишим мумкинки, бугунги кунда ҳам айрим легионерларни кўрикка таклиф этиб, уларни кўздан кечиряпмиз. Легионер футболчилар катта пулга келади. Шундай экан, уларни танлашда адашмаслик зарур деб биламан.\n- Режамизга кўра, феврал ойида Туркиянинг Анталия шаҳрида хориж йиғинини ташкил этилиши ҳам ўрин олган. Унга қадар, таркибни аниқлаштириб олишимиз шарт – дейди Илдар Усманович.


“Газпром” Ўзбекистоннинг энг “газли” жойларига интиляпти\nЎзбекистон ҳукумати Россиянинг “Газпром” ширкатига нефть ва газ захираларига бой Устюрт минтақасида геология-қидирув ишларини амалга ошириш учун лицензия берди.\nАслида Ўзбекистон ҳукуматининг мазкур расмий рухсатисиз ҳам “Газпром” бу жойларда газ захираларни аниқлаш ишларини бир муддат аввал бошлаган эди.\nАйрим башоратларга кўра, Устюрт минтақасидаги газ захиралари миқдори бир триллион куб метрни ташкил этиши мумкин.\n“Газпром” ёрдами билан Ўзбекистон келаси йилларда газ экспорти миқдорини жиддий оширмоқчи.\nУстюрт минтақасида геология-қидирув ишларини олиб бориш ва у ердаги Урға, Қувониш, Оқчақол конларини ўзлаштириш бўйича келишувларга “Газпром” ҳамда “Ўзбекнефтгаз” 2006 йил январь ойида имзо қўйган эди.\nУстюрт минтақасида геология-қидирув ишларини олиб бориш учун “Газпром” 2011 йилга қадар қарийб 260 миллион АҚШ доллари сарфлайди, мавжуд конларни ўзлаштириш учун яна қўшимча 350 миллион доллар миқдорида сармоя ётқизади.\nИқтисодчи Дмитрий Поворов таъкидича, Устюрт мамлакатнинг нефть ва газ захираларга энг бой минтақаси саналади.\n“Тахминий ҳисоб-китобларга кўра, Ўзбекистонда 2010 йилгача ёнилғи қазиб чиқариш миқдорини бир миллиард тоннага чиқариш режалаштирилган. Бу миқдордаги ёнилғининг қарийб 70 фоизини Устюртдан олиш кўзда тутилган”, – деди иқтисодчи.\nУстюртдаги захираларнинг асл миқдорини “Газпром”нинг геология-қидирув ишлари аниқлаб бериши керак. Россиянинг айнан шу ширкати мазкур конларни келажакда ўзлаштириши ҳақиқатга яқинроқ.\nАммо Ўзбекистон келажакда газ экспорти миқдорини жиддий оширмоқчи экан, бунинг учун газ конларини ўзлаштиришнинг ўзи етарли эмас. Бунинг учун мамлакатнинг ингичка газ қувурларини ҳам модернизация қилиш лозим бўлади. Бундай ишларни амалга ошириш учун лозим бўлган 1,5 миллиард доллар маблағни Ўзбекистон ичидан топиш мушкуллигини айтади экпертлар.\nД.Поворовнинг фикрича, “Газпром” келажакда мана шу лойиҳани амалга ошириб, Ўзбекистон газини ўзлаштириш ва уни экспорт қилиш соҳасини ҳам ўз қўлига олиши мумкин.\n“Газпром” газ қувурларини бошқаришда ҳам ўз ҳиссасига эга бўлмоқчи ва газ оқимлари устидан назоратни кўлга киритмоқчи. Ҳозирча Ўзбекистон томони бунга рози бўлгани йўқ”, – деди Д.Поворов.\nЖорий йилда Ўзбекистон Россияга сотиладиган газ миқдорини 13 миллиард куб метрга етказишни ўз олдига мақсад қилиб қўйди.\nЎзбекистонда кўпи билан 60 миллиард куб метр газ қазиб олинади. Ҳозирча газнинг аксар қисми мамлакат ички эҳтиёжларини қондириш учун сарфланмоқда. Аммо мамлакатнинг газдан оладиган асосий даромади экспорт билан боғлиқ.


Бугун Афғонистон жанубида жойлашган Қандаҳор шаҳридаги бозор яқинида бомба портлагани оқибатида камида 15 одам жароҳатланди.\n24 феврал 2021, Тошкент вақти: 23:05\nҚандаҳор полицияси бошлиғи Муҳаммад Хошимга кўра, бозор яқинида мотоцикл ёки велосипедга ўрнатилган бомба портлаган. Хошимнинг яна билдиришича, бу шу ҳафтада Қандаҳорда уюштирилган учинчи ҳужумдир.\n“Мазкур ҳужум Афғонистондаги тинчлик ва барқарорликка рахна солиш ниятида бўлган кишилар томонидан амалга оширилган. Улар Афғонистон халқи тинч ҳаёт кечиришини истамайдилар”, - деди Қандаҳор полицияси бошлиғи Муҳаммад Хошим.\nБугун Афғонистон Президенти Ҳамид Карзай, Лоя Жирға йиғилишига тайёргарлик кўнгилдагидек бораётганини билдирди. Декабр ойида ўтадиган Лоя Жирға йиғилишда, Афғонистоннинг янги Конституцияси тасдиқланиши кутилмоқда. Бу келаси йилда сайловлар ўтказилишига қонуний асос яратади.


Халқаро ташкилотлар ҳақдорларни қашшоқ мамлакатлар қарзидан кечишга чақирди\n28 феврал 2021, Тошкент вақти: 11:51\nКампания иштирокчилари 69 та қашшоқ мамлакатнинг қарз тўловларидан жорий йилнинг қолган даврида воз кечишга чақирди\nЮздан ортиқ халқаро ва хайрия ташкилотлари дунёдаги энг қашшоқ мамлакатларга, коронавирус пандемиясига қарши курашда ёрдам бериш учун, уларнинг қарзларидан воз кечишга чақирди.\nБундай мурожаатнома G20 га аъзо мамлакатлар ҳукуматлари, Халқаро валюта жамғармаси (ХВЖ) ва Жаҳон банкига юборилди. Унда 2020 йилда қарз тўловларидан воз кечиш ҳамда келаси йилларда қарзлардан бутунлай воз кечиш орқали қарз юкини камайтириш даъвати битилган.\n“Ривожланаётган мамлакатлар мисли кўрилмаган иқтисодий фалажлик ва айни дамда соғлиқни сақлаш соҳасида кечиктириб бўлмайдиган фавқулодда ҳолатга дуч келмоқда”, ‒ деди Jubilee Debt Campaign ҳайрия ташкилоти директори Сара-Жейн Клифтон 7 апрелда тарқатилган баёнотида.\nБританиянинг ушбу хайрия ташкилоти бошқа 140 ташкилот билан бирга ушбу баёнотга қўл қўйди. Имзо чекувчилар орпасида Oxfam ва Save the Children ташкилотлари ҳам бор.\nКампания иштирокчилари 69 та қашшоқ мамлакатнинг қарз тўловларидан жорий йилнинг қолган даврида воз кечишга чақирди. Даъват этилганлар орасида хусусий кредиторлар ҳам бор. Иштирокчилар ҳисоб-китобига кўра, ўша тўловлардан воз кечилса, жорий йилда 25 миллиард доллардан ошиқ, келаси йили ҳам шундай йўл тутилса, 50 миллиард долларлик маблағни қашшоқ давлатлар ихтиёрида қолдириш имкони пайдо бўлади.\nИштирокчилар яна қарзлардан воз кечиш ёки қўшимча молиялаштиришни тежаш сингари иқтисодий сиёсат шартларидан ҳоли бўлиши кераклигига даъват қилмоқда.\nБаёнот G20 нинг ривожланаётган мамлакатлардаги коронавирус билан боғлиқ вазиятга ёрдамлашиш вазифаси топширилган ишчи гуруҳи мажлисидан бир кун олдин тарқатилди.\nХВЖ билан Жаҳон банки ҳам энг қашшоқ мамлакатларнинг бошқа ҳукуматларга қарз тўловларини кечиктиришга даъват қилган эди, бироқ келгуси йилларда барибир ўша тўловларни қайтариш керак бўлади.\nКлифтонга кўра, бу шу кунларда ўша пулни тежаш имконини берса-да, “ҳозирча вазиятни енгиллаштиради, бироқ тобора ортиб бораётган қарзлар муаммосини ҳал этмайди”.\nУнинг фикрича, қарзлардан воз кечиш мамлакатларга пандемияга қарши курашиш учун пулни олиб қолишнинг энг тезкор усули бўлади.\nБаёнотда яна соғлиқни сақлаш билан боғлиқ инқироз тугагандан сўнг ҳам қарз юкини камайтиришга чақириқ бор.\nХВЖ ўз маблағлари ҳисобидан фавқулодда молиялаштириш учун 50 миллиард доллар ажратди, унга 80 га яқин мамлакат ёрдам сўраб мурожаат ҳам қилди. Жаҳон банки COVID-19 га қарши курашиш мақсадлари учун 14 миллиард доллар ажратилишини тасдиқлади.


Башоратчи Ванганинг башоратлари қанчалик тўғри келмоқда? » Ўзбекистон янгиликлари – Zamin.uz\n12 ноябрь 2019, 17:16\nВангелия Пандева Гуштерова (Ванга) дунёга машҳур бўлган башоратчи. У 1911 йил 31 январь куни Македониянинг Струмица шаҳарчасида, деҳқон оиласида дунёга келган. Ванга 12 ёшлигида чангли гирдобда қолиб кетади ва оғир жароҳат олади. Оқибатда унинг кўзи ожиз бўлиб қолади. Бахтсиз ҳодисадан сўнг у башорат қилиш ҳусусиятига эга бўла бошлайди. Ванга Иккинчи жаҳон уруши йиллари жанг майдонларидан кимлар омон қайтишини аниқ башорат қилиб, кенг оммага танилди.\nШунингдек, башоратчи дунё ҳаётига оид кўплаб башоратлар қилди. У ўз даврининг етук шахслари - сиёсатчилар, ёзувчилар, файласуфлар билан учрашди. Тадқиқотчилар унинг башоратлари 85 фоиз аниқлик билан содир бўлишини аниқлашди. Бундай кўрсаткич жуда юқори ҳисобланади ва Вангани буюк башоратчилар сафидан мустаҳкам жой эгаллашига сабаб бўлди.\nВанганинг амалга ошган айрим башоратлари:\n- 2001 йилда АҚШдаги эгизак биноларга уюштирилган террорчилик ҳужуми;\n- Собиқ иттифоқ тузумининг қулаши;\n- Иккинчи жаҳон урушида Германиянинг мағлубияти;\n- Чернобил (Украина - 1986 йил) АЭСида содир бўлган ҳалокат;\n- Индира Гандининг (31 октябрь, 1984 йил) суиқасд оқибатида ўлдирилиши;\n- АҚШ президенти Жонн Кеннедининг (22 ноябрь, 1963 йил) суиқасд оқибатида ўлдирилиши;\n- Муаммар Каддафи ҳукуматининг ағдарилиши;\n- Чечен урушининг якуни;\n- Собиқ иттифоқ раҳбари Леонид Брежнев вафотининг аниқ санаси;\n- Ўз вафотининг аниқ санаси.\nВанганинг яқин ва узоқ келажак ҳақида қилган айрим башоратлари:\n1. Мусулмонларга қарши олиб бориладиган ҳарбий ҳаракатлар оқибатида Европа аҳолиси камайиб кетади (2025 йил).\n2. Энергия (қувват) олишнинг янги усули кашф этилади. Инсонлар ҳаёти яхшиланади. Мамлакатлардан бири Венера сайёрасига космик кема учиради.\n3. Музликлар эриши оқибатида дунё океанининг сув сатҳи кўтарилади.\n4. Ванганинг башоратига кўра, 2043 йилга келиб Европа давлатларида мусулмонлар ҳукмронлик қилади. Бу ҳолат Европа иқтисодига ижобий таъсир кўрсатади. Инсониятни ривожланиш ва барқарорлик кутади.\n5. 2046 йилда олимлар инсон аъзоларини яратишнинг уддасидан чиқади ва хаста аъзоларни янгисига алмаштиради. Мазкур усул тиббиёт соҳасида энг самарали усулга айланади. Ўша даврнинг ўзида янги техника ва қуроллар кашф этилади.\n6. 2066 йилда АҚШ мусулмонларга қарши уруш олиб боради. Янги турдаги қуроллардан фойдаланиш оқибатида ер иқлими ўзгаради. Европада ҳаво ҳарорати пасайиб кетади.\n7. 2076 йилдан 2084 йилгача бўлган даврда дунёнинг ижтимоий, сиёсий ва иқтисодий тузуми ўзгаради.\n8. 2088 йилда янги касаллик пайдо бўлади. Ушбу касаллик оқибатида инсон бир неча кунда қариб кетади.\n9. 2097 йилда янги касалликка қарши дори кашф этилади.\n10. 2100 йилда сунъий Қуёш барпо этилади.\n11. 2130 йилга келиб сув ости шаҳарлари қурилади.\nБекзод МУСУРМОНОВ таржимаси\nТеглар: Ванга башорат\nЯнгиликлар » Дунё » Башоратчи Ванганинг башоратлари қанчалик тўғри келмоқда?\n18:38 Анзур Исмоилов «Пахтакор» билан музокара ўтказди, у Симичнинг ўрнини эгаллаши мумкин\n23:15 Ванга ва Нострадамус башоратлари: 2019 йилда бизни нималар кутмоқда?\n15:48 Машҳур башоратчи Ванганинг 2019 йил учун башорати\n15:20 Болгариялик башоратчи Ванганинг 2018 йил учун башорати…\n15:15 Ванга: 2018 йилда Хитой энг илғор мамлакатга айланади, Венерада эса энергиянинг янги шакли аниқланади!\nАнзур Исмоилов «Пахтакор» билан музокара ўтказди, у Симичнинг ўрнини эгаллаши мумкин


Тошкент-Душанбе қатнови бўйича авиачипта нархи 16 фоизга арзонлади\n“Ўзбекистон ҳаво йўллари” авиакомпаниясининг Тожикистондаги ваколатхонаси Душанбедан Тошкентга авиачипта нархи 200 сомонийга (қарийб 23 доллар) арзонлаганини эълон қилди. Эндиликда йўловчилар Тошкентга 1034 сомоний (тақрибан 117 доллар) тўлаб, уча олишлари мумкин.\nДушанбе-Тошкент йўналиши бўйлаб мунтазам авиақатнов тикланган апрель ойидан бери йўловчилар чипта нархи қимматлигидан нолиб келаётган эдилар.\nИюнь ойида “Ўзбекистон ҳаво йўллари” ширкати йўловчилар камлиги сабабли Душанбега парвозларни қисқартирган.\nАвгуст ойида авиаширкат масъуллари Ўзбекистонга келувчи сайёҳлар учун авиачипталарни арзон нархда сотиш тизими жорий этилгани, авиачипталар нархи йўналишига қараб 40 фоизгача арзон нархда сотилиши мумкинлиги ҳақида билдиргандилар.\nШиркат вакиллари чипта нархини пасайтиришга оид қарор сентябрь ойида қабул қилинганини билдирганлар.


Ўзбекистонда ўтган ой озиқ-овқат маҳсулотлари нархи 1 фоизга қимматлади\n12 апрел 2021, Тошкент вақти: 09:47\nЖорий йил январь ойида инфляция даражаси 0,6 фоизни ташкил этди. Йиллик даврда эса (яъни 2019 йил январига нисбатан) истеъмол бозоридаги товар ва хизматлар нархлари ўртача 14,3 фоизга қимматлаган. Бу ҳақда Давлат статистика қўмитасининг ўтган ой истеъмол секторидаги инфляция даражасига оид ҳисоботида айтилади.\nҲисоботга мувофиқ, бу йилнинг илк ойи давомида озиқ-овқат маҳсулотлари нархи ўртача 1 фоизга ошган. Айни пайтда ноозиқ-овқат маҳсулотлари нархи 0,2 фоизга, хизматлар эса 0,3 фоизгагина ўсган.\nЭнг кўп қимматлаган озиқ-овқат маҳсулотлари ораси мева-сабзавот (3,9%) ва тухумни (3%) келтириш мумкин.\nНоозиқ-овқат маҳсулотлари орасида энг кўп қимматлаган маҳсулотлар газета ва журналлар (11,5%) бўлгани айтилмоқда.


Samsung юбилей флагманлари – Galaxy S10, Galaxy S10+ ва Galaxy S10e смартфонларини намойиш этди! - Terabayt.Uz\nSamsung юбилей флагманлари – Galaxy S10, Galaxy S10+ ва Galaxy S10e смартфонларини намойиш этди!\nКутилаётганидек, Samsung компанияси 2019 йилнинг 20 февралида, Сан-Франциско шаҳрида Galaxy Unpacked 2019 тадбирини ўтказди. Унда бир нечта янги гаджетлар қатори Galaxy S10 туркумидаги юбилей флагманлари ҳам расман тақдим қилинди.\nЎҚИНГ: Энг қиммат – 12 ГБ «оперативка»ли Galaxy S10+ бенчмаркларда ҳаммани ҳайрон қолдирди!\nМаълумки, ушбу туркумга стандарт Galaxy S10 флагмани, унинг соддалаштирилган ва ихчамроқ версияси – Galaxy S10e ҳамда нисбатан катта ва кучайтирилган Galaxy S10+ моделлари киради.\nУларнинг асосий ўзига хосликларидан бири – Infinity-O (яъни, тешикли) турига мансуб Dynamic AMOLED дисплейлардир. Samsung вакилларининг таъкидлашларича, бундай дисплей устида ишлаш ўта мураккаб ва қийин кечган, зеро салгина эҳтиётсизлик ҳам экран матрицасини шикастлаб қўйиши мумкин. Бунинг устига, мазкур флагманлар дисплейлари янги – HDR10+ стандарти бўйича сертификатланган.\nШунингдек, Galaxy S10 ҳамда S10+ моделлари экранларида ультратовушли дактилоскопик сканер қўлланган. У максимал даражада аниқ, тезкор ва хавфсиз бўлиб, ҳатто мураккаб об-ҳаво шароитларида ҳам ишлайверади. Galaxy S10e моделида эса оддий бармоқ изи сканери қўлланган ва у корпуснинг ён қиррасига жойлаштирилган.\nҲар учала Galaxy S10 ҳам янги стандартдаги Wi-Fi 6 (802.11ax) ҳамда 2,0 Гбит/сониягача тезликка эга LTE модуллари билан таъминланган. Уларнинг барчасида замонавий USB Type-C порти ўрнатилган ва қулоқчинлар учун 3.5 миллиметрлик аудиотирқиш ҳам мавжуд.\nФлагманларнинг корпуслари IP68 ҳимоя стандартига кўра чанг ва намдан муҳофаза этилган. Смартфонлар Android 9 Pie операцион тизим талқини базасидаги One UI интерфейси билан тақдим этилган.\nЭнди ушбу туркумнинг иккита асосий вакили – Galaxy S10 ҳамда Galaxy S10+ флагманларига сал кенгроқ тўхталсак.\nҲар иккала модел ҳам чеккалари қайрилган Dynamic AMOLED дисплейга эга. Уларнинг тасвир аниқлиги бир хил – QuadHD+ форматида (3040х1440 пикселли) бўлиб, томонлари ўзаро 19:9 нисбатда. Стандарт Galaxy S10 моделининг дисплейи диагоналига 6,1 дюймлик бўлса, S10+ моделида бу ўлчам 6,4 дюймга тенг.\nАнъанага кўра, флагман смартфонлар энг илғор процессорлар билан қуролланган, фақат сотиладиган мамлакатига қараб ҳар хил. Яъни, АҚШ ва Хитой бозорига мўлжалланган Galaxy S10 ва S10+ қурилмаларида Qualcomm Snapdragon 855 чипи, бошқа мамлакатларга юбориладиган версияларида эса Samsung Exynos 9820 процессори қўлланган. Стандарт флагманнинг тезкор хотираси 8 гигабайтлик бўлиб, доимий хотираси 128 ва 512 гигабайтлик талқинларда чиқади. Galaxy S10+ модели «оперативка»си 8 ва 12 гигабайтлик, ички хотираси эса 512 гигабайтлик ва 1 терабайтлик талқинларда таклиф этилади.\nSamsung юбилей флагманлари камерасини анча кучайтирган: учта оптик модул – профессионал съёмка учун тўлақонли камералар жамланмасидир. Яъни, 12 мегапикселлик бош модул кенг бурчакли объектив (f/1,5-f/1,9) ҳамда Dual Pixel автофокусировкага эга. Иккинчи оптик сенсор аниқлиги ҳам 12 мегапикселлик бўлиб, у телеобъектив (f/2,4) билан қуролланган. Ниҳоят, 16 мегапикселлик учинчи датчик кенг бурчакли объектив (f/2,2) ҳамда 123 даражалик кўриш бурчагига эга. Шулар эвазига Galaxy S10 флагманлари ҳар қандай тажрибасиз фойдаланувчи қўлида ҳам сифатли суратлар олишга имкон беради. Бундан ташқари, мазкур камера HDR10+ сифатида видео ёзиб олишга ҳам қодир.\nGalaxy S10 ва S10+ моделларида бош камералар бир хил бўлса, экран «тешиги»га жойланган селфи-камералар ўзаро фарқ қилади. Стандарт флагманнинг олд камерасида 10 мегапикселлик якка модул (f/1,9) қўлланган, у 80 даражалик кўриш бурчагига ва Dual Pixel автофокусировкасига эга. «Плюсли» моделда эса иккинчи – 8 мегапикселлик оптик модул ҳам бор, у 90 даражалик кўриш бурчаги ҳамда f/2,2 диафрагмага эга.\nБу икки флагманнинг аккумуляторлари тегишлича 3400 ва 4100 мА/соатлик ток сиғимига эга. Лекин энг асосийси – мазкур смартфонлар турли гаджетларни симсиз қувватлай олади! Бунинг учун ўша (соат, қулоқчин, бошқа смартфон каби) девайсни Galaxy S10’нинг орқа томонига қўйиш кифоя – флагман ўз-ўзидан уни қувватлай бошлайди. Шунингдек, бу смартфонларга Fast Wireless Charging 2.0 тезкор симли ва симсиз қувватлаш технологияси ҳам жорий этилган.\nGalaxy S10 моделининг корпус ўлчами 149,9х70,4х7,8 миллиметр, вазни эса 157 граммга тенг. Galaxy S10+ модели эса 157,6х74,1х7,8 миллиметрлик ўлчамда бўлиб, 175 грамм тош босади. «Плюсли» флагманнинг керамик корпусли версияси эса сал оғирроқ – 198 грамм келади.\nЭнди эса навбат «кенжа ботир» – Galaxy S10e моделига келди...\n«Соддалаштирилган» Galaxy S10e флагмани, гарчи «оға»ларига насиб этган айрим имкониятлардан маҳрум бўлса-да, барибир ўзига яраша салобатли. Унда текис (четлари қайрилмаган) 5,8 дюймлик Dynamic AMOLED дисплей юпқа ромларга эга. Экран томонлари ўзаро 19:9 нисбатда, тасвир узатиш аниқлиги FullHD+ форматида (2280х1080 пикселлик).\n«Кичкина» флагманда ҳам худди ўша бақувват процессорлар – сотиладиган ҳудудига қараб Samsung Exynos 9820 ёки Qualcomm Snapdragon 855 чиплари қўлланган. Самарадорликни таъминлашда уларга 6/8 гигабайтлик тезкор хотира елкадош бўлади. Смартфоннинг доимий хотираси эса 128 ва 256 гигабайтлик талқинларда таклиф этилади.\nGalaxy S10e олд камераси ҳам стандарт Galaxy S10 моделидаги билан айнан бир хил – 10 мегапикселлик якка модул (f/1,9), 80 даражалик кўриш бурчагига ва Dual Pixel автофокусировкасига эга.\nАсосий камераси эса қўшалоқ: кенг бурчакли объективга эга 12 мегапикселлик сенсор ҳамда ультра кенг бурчакли (f/2,2), 16 мегапикселлик модул. Ушбу «ихчам» флагман камераси ҳам HDR10+ стандартида видео суратга ола билади.\nУшбу моделнинг 3100 мА/соатлик аккумулятори Fast Wireless Charging 2.0 симсиз тезкор қувватлана олади. Корпусининг ўлчамлари 142,2х69,9х7,9 миллиметрга, вазни эса 150 граммга тенг.\nНархларига келадиган бўлсак, энг ихчам Galaxy S10e модели 749 АҚШ долларидан, стандарт Galaxy S10 флагмани 899 доллардан, «катта» Galaxy S10+ эса 999 доллардан бошланувчи нархларда сотилади. Уларнинг чакана савдоси 8 мартдан бошланади, унгача олдиндан буюртма берган харидорларга эса флагманлар билан бирга тақдим этилган янги – Galaxy Buds симсиз қулоқчинлари ҳам совға қилинади.\nУшбу флагманларнинг ўзбекистон бозорига кириб келишига ҳали сал эрта, аммо дунё бозорига чиқарилган айрим Samsung смартфонларини ҳозирданоқ Terashop.uz интернет-дўконимиздан, 949 000 сўмдан бошланган нархларда сотиб олиш мумкин. Айниқса, шу кунларда – акция даврида бу харид сиз учун манфаатли ва қизиқарли бўлади.\n#Samsung #Android смартфон #янги технологиялар #Samsung Galaxy S10 #Samsung Galaxy S10 Plus #Samsung Galaxy S10+ #Samsung Galaxy S10 Lite #Samsung Galaxy S10 E #Samsung Galaxy S10e


2021 йилдан шифокорларни мажбурий онлайн-аттестациядан ўтказиш жорий этилади | NORMA.UZ\nБу давлатимиз раҳбари 7 апрелда имзолаган қарорда назарда тутилган.\nЁзганимиздек, 2020/2021 ўқув йилидан бошлаб 47 та тиббиёт коллежи Жамоат саломатлиги техникумлари этиб қайта ташкил этилади, олий тиббий таълим соҳасида бир қатор ижобий ўзгаришлар рўй бериши кутилмоқда. Ушбу шарҳда олий таълим муассасалари битирувчилари билан боғлиқ масалаларни кўриб чиқамиз.\n2020 йил 1 сентябрдан Нукус, Андижон, Бухоро, Самарқанд, Урганч ва Фарғона шаҳарларидаги тиббиёт олий таълим муассасаларида фалсафа доктори (PhD) ва фан доктори (DSc) илмий даражаларини берувчи илмий кенгашлар ташкил этилади.\nТошкент врачлар малакасини ошириш институти Тиббиёт ходимларининг касбий малакасини ривожлантириш маркази этиб қайта ташкил этилади. Унда 2021 йилги Ўзбекистон Республикасининг ижтимоий ва ишлаб чиқариш инфратузилмасини ривожлантириш дастури маблағлари ҳисобидан халқаро стандартларга жавоб берадиган ўқув-симуляцион маркази ташкил қилинади. Тиббиёт олий таълим муассасалари мавжуд бўлмаган ҳудудлар – Жиззах, Қашқадарё, Навоий, Наманган ва Сирдарё вилоятларида ҳудудий кўп тармоқли тиббиёт марказларида муассасанинг филиаллари очилади.\nТошкент шаҳридаги 1-сон Республика клиник шифохонаси негизида Марказнинг кўп тармоқли клиникаси тузилади. Марказ директорининг даволаш ишлари бўйича ўринбосари унинг бош шифокори ҳисобланади.\n1 сентябрдан бошлаб тиббий-санитария ва фармацевтика кадрларининг узлуксиз касбий малакасини ошириш тизимида аккредитациядан ўтмасдан, Соғлиқни сақлаш вазирлиги томонидан ҳар йили тасдиқланадиган ўқув дастурлари асосида ўқитиш ҳуқуқи қуйидаги муассаса ва ташкилотларга тақдим этилади:\nДавлат бюджети маблағлари ҳисобидан ва пуллик асосда – республика ихтисослаштирилган илмий-амалий тиббиёт марказлари, тиббиёт ва фармацевтика соҳасидаги илмий-тадқиқот институтлари ва ҳудудий кўп тармоқли тиббиёт марказлари;\nТуман (шаҳар) тиббиёт бирлашмалари, шу жумладан бирламчи тиббиёт-санитария ёрдами муассасалари ходимларининг узлуксиз касбий малакасини ошириш жойларда ташкил этиладиган сайёр цикллар ва масофадан туриб ўқитиш асосида амалга оширилади.\n2021 йил 1 январдан бошлаб шифокорлар ҳар 5 йилда малака тоифасини олиш бўйича мажбурий аттестациядан ўтадилар. У онлайн тартибда аудио ва видеокузатув остида ташкил этилади. Бирламчи тиббий-санитария ёрдами муассасалари тиббиёт ходимларидан аттестациядан ўтиш учун тўлов олинмайди.\nТиббий-санитария ва фармацевтика кадрлари учун малака оширишни назарда тутувчи узлуксиз касбий таълим тизимини жорий этган тиббиёт олий таълим муассасалари (шу жумладан, нодавлат тиббиёт олий таълим муассасалари), республика ихтисослаштирилган илмий-амалий тиббиёт марказлари ва уларнинг филиаллари, илмий-тадқиқот институтлари, ҳудудий кўп тармоқли тиббиёт марказлари ва нодавлат тиббиёт ташкилотлари малака оширишдан муваффақиятли ўтган мутахассисларга сертификат расмийлаштиришга ҳақли. Ҳужжатда ўқиш кредитлари кўрсатилади. Сертификат намунасини Соғлиқни сақлаш вазирлиги тасдиқлайди.


ЎзА - Гулистонда 225 оила Конституция байрамини янги уйда нишонлайди\n07.12.2017 14:38 Чоп этиш версияси\nЎзбекистон Республикаси Конституцияси қабул қилинганининг 25 йиллиги байрами арафасида Сирдарё вилояти Гулистон шаҳрида барпо этилган бешта 5 қаватли уй фойдаланишга топширилди.\nШу муносабат билан ташкил этилган тадбирда аҳоли учун ҳар томонлама қулай шароит яратиш ва намунавий лойиҳалар асосида янги уй-жойлар барпо этишга қаратилаётган алоҳида эътибор юксак самаралар бераётгани таъкидланди.\nПрезидентимизнинг 2016 йил 22 ноябрдаги “2017-2020 йилларда шаҳарларда арзон кўп квартирали уй-жойлар қуриш ва реконструкция қилиш дастурини амалга оширишга доир чора-тадбирлар тўғрисида”ги қарори ижроси доирасида ҳар бири қирқ бештадан, жами 225 хонадонга мўлжалланган ушбу уйлар “Темур Малик” ҳамда “Янгиер транс файз сервис” масъулияти чекланган жамиятлари қурувчилари томонидан бунёд этилди.\n– Давлатимиз раҳбарининг ташаббуси билан янгиланган лойиҳалар асосида барпо этилган уйлардан 2 хонали бир уй олдик, – дейди уй тўйини нишонлаётган, Гулистон шаҳридаги академик лицей ўқитувчиси М.Бўриева. – Барча қулайликлар мужассам хоналар шинам, кенг ва ёруғ. Табиий газ, электр энергияси, ичимлик суви бекаму кўст ишламоқда. Айниқса, ҳар бир хонадонга ўрнатилган 2 контурли замонавий иситиш қозонининг ишлаш тизими бизга жуда манзур бўлди.\nГулистон шаҳрида барпо этилаётган ушбу янги маҳаллага “Буюк келажак” деган ном берилди. Айни пайтда бу ерда яна саккизта уй қурилишида иш қизғин бормоқда. 2020 йилга қадар шаҳарда худди шундай яна 15 уй барпо этилиши режалаштирилган.\nМиллий урф-одатларимизга кўра, Гулистон шаҳар ҳокимлиги томонидан уй тўйига атаб дастурхон ёзилди, ош тортилди. Санъаткорлар ижросидаги куй-қўшиқлар барчага хуш кайфият бағишлади.\nТарбирда Сирдарё вилояти ҳокими Ғ.Мирзаев сўзга чиқди.


Ngo.uz - Имкониятлар ва ташаббуслар форуми\nИмкониятлар ва ташаббуслар форуми\nПойтахтимизда “Дахлдорлик ҳисси билан Ватан равнақи сари” шиори остида Ўзбекистон нодавлат нотижорат ташкилотлари IV Миллий форуми ўз ишини бошлади.\nМамлакатимизнинг барча ҳудудларидан келган нодавлат нотижорат ташкилотлари фаоллари, жамият, халқ учун хизмат қилишни ўз олдига мақсад қўйган ташаббускорлар ижтимоий-иқтисодий ривожланишнинг долзарб вазифалари ечимида ўз ўрнини аниқлаш, давлат органлари билан ҳамкорлик, лойиҳаларнинг самарадорлиги ва манзиллилигини таъминлаш юзасидан ўзаро фикр ва тажриба алмашдилар.\nБунга асос бор, албатта. 2012-2014 йилларда ўтказилган форум якунларига кўра, ННТ, давлат органлари, ўзини ўзи бошқариш органлари вакилларининг 700 дан зиёд таклиф умумлаштирилган ҳолда, мамлакатни ижтимоий-иқтисодий ривожлантиришнинг турли дастурларида ўз аксини топди. Јолаверса, жойлардаги давлат органлари ва нодавлат нотижорат ташкилотлари ўртасида ижтимоий-иқтисодий долзарб масалаларни ҳал этишда ҳамкорликни ўрнатувчи 600 дан ортиқ келишув ва меморандум имзоланди. Шу билан бирга, ўтказилган форумлар доирасида баркамол авлодни тарбиялаш, аёллар фаоллигини ошириш, аҳолининг ижтимоий ҳимояга муҳтож қатламларига манзилли кўмак кўрсатиш каби тадбирларни молиялаштиришни кўзда тутувчи 1200 дан ортиқ лойиҳалар ишлаб чиқилди ва Олий Мажлис ҳузуридаги Жамоат фондига тақдим этилди. Рақамлар залворли. Уларнинг ҳар бири замирида ННТ нинг жамият ҳаётидаги катта ташаббускор кучга айланиб бораётгани, унинг сафида ўзининг, атрофидагиларнинг тақдирига, ҳаётига бефарқ бўлмаган инсонларнинг жонли сайъ-ҳаракатлари намоён. Жумладан, бу йилги форум давомида кўп бора таъкидланганидек, айнан давлат томонидан яратилаётган қулай шароитлар, берилаётган имтиёз ва имкониятлар ушбу фуқаролик институтларининг давлат ва жамоат ишларини бошқаришдаги фаол иштирокини кучайтирмоқда.\n– Бугунги кунда мамлакатимизда 530 та ННТ айнан аёллар ва оилалар масалалари билан шуҚулланади, – дейди ¤збекистон хотин-қизлар қўмитаси раиси Элмира Баситханова. – Бу жуда ҳам катта куч. Ижтимоий ҳамкорлик асосида амалга оширилаётган лойиҳаларимизнинг самарадорлиги юқори. Аммо, қилиниши лозим бўлган ишларимиз ҳам талайгина. Айниқса, мамлакатимизнинг энг чекка ҳудудларига кириб бориш, ҳамкор ташкилотларимиз орқали ҳар бир аёлга, ҳар бир хонадонга кўприк қуриш – бу маънавий кўприк бўладими, бу ижтимоий кўмак бўладими, буни биз ҳар томонлама қўллаб-қувватлаймиз. Боиси, Президентимиз томонидан 2016 йилнинг Соғлом она – соғлом бола йили деб эълон қилиниши бизнинг олдимизга ҳам катта масъулият юклайдики, бу ўринда ННТ ва хотин-қизлар қўмиталари елкама-елка туриб хизмат қилиши лозим.\nДарҳақиқат, сўнгги йилларда нодавлат нотижорат ташкилотлари жамиятда демократик қадриятларни қарор топтириш, фуқароларнинг ҳуқуқ, эркинликлари ва қонуний манфаатларини ҳимоя қилишда муҳим ўрин тутмоқда. Улар аҳоли барча қатлами вакиллари салоҳиятини юзага чиқариш, ижтимоий-иқтисодий ва ҳуқуқий маданиятни юксалтириш учун шароитлар яратмоқда. ¤з навбатида ННТ нинг молиявий мустаҳкамлигини ошириш, улар амалга ошираётган лойиҳаларни қўллаб-қувватловчи манбаларни янада кенгайтириш, аниқроҚи, уларнинг иқтисодий эркинлигини кучайтириш масаласи тобора долзарб аҳамият касб этаётгани сабабли, бу йилги форум кун тартибида атрофлича ўрганилди. Жумладан, форум ташкилотчиларидан бири Савдо-саноат палатаси раиси Алишер Шайховнинг таъкидлашича, ННТ ўз фаолият кўлами билан бизнес субъекти сифатида иш олиб борар экан, унинг бизнес режаси, ижтимоий масъулияти ҳам юксак бўлиши лозим. Боиси, улар жойларда ижтимоий тадбиркорликни амалга оширади. Фонднинг ижтимоий буюртмаси орқали аҳолининг турли қатламларига ўз хизматларини кўрсатади. Миллий қонунчиликда бу жараён тўлалигича қамраб олинган. Асосийси, уларнинг жойлардаги фаолияти ҳам жонли, амалий лойиҳалар ва ишланмаларга бой бўлишидир.\nМамлакатимизда охирги уч йилликда ННТнинг сони қарийб 1,5 мартага ошди, бугунги кунда 8277 тани ташкил этяпти. Улар баркамол авлодни тарбиялаш, аҳолини ижтимоий муҳофаза қилиш ва тадбиркорликни қўллаб-қувватлаш, фуқароларнинг ҳуқуқий, тиббий ва экологик маданиятини юксалтиришдаги комплекс масалаларни ҳал этишда давлат бошқаруви органларининг ишончли ҳамкорларига айланишди. Форум давомида ана шу ижтимоий ҳамкорликни янада кучатириш ва янгидан янги йўналишларни излаш масаласи гуруҳларга бўлинган ҳолда муҳокама этилди.\n– Бугунги кунда нодавлат нотижорат ташкилотлари нафақат турли йўналишларда Қоя ва ташаббусларини ҳаётга татбиқ этаяпти, балки қонун ҳужжатлари, давлат ва мамлакат ҳамда жамиятни ривожлантириш дастурларини қабул қилишда қатнашмоқда, давлат ҳокимияти ва бошқаруви органлари фаолияти устидан жамоатчилик назоратини ҳам амалга ошираётир, – дейди Болалар ва оилаларни қўллаб-қувватлаш ассоциацияси раиси Инқилоб Юсупова. – Биргина бизнинг ташкилотимиз мисолида айтадиган бўлсам, вилоятлардаги бўлинмаларимиз орқали ҳам давлат дастури ижросини таъминлаш масалаларида ҳам ташкилотчи ҳам назоратчи сифатида фаол қатнашиб келяпмиз. Яқинда Қорақалпоғистон Республикаси Жўқорғи Кенгеси билан ҳамкорликда Нукус шаҳрида Ногирон болалари бор оилаларни қўллаб-қувватлаш марказини ташкил этдик. Бу хилдаги марказлар республикамизнинг барча ҳудудларида иш олиб бориши режалаштирилган. Айниқса, Президентимиз томонидан янги йилга СоҚлом она – соҚлом бола деб ном берилиши бизнинг масъулиятимизни икки ҳисса кучайтиради. Эндиликда бу борадаги фаолиятимизни ҳам янада такомиллаштириб, нафақат ижтимоий ҳимоя қилиш орқали, балки психолог, педагог, травматолог каби малакали мутахассисларнинг доимий маслаҳатлари ва кўрикларини ташкил этишга интиляпмиз. Токи, улар ҳам ўзини жамиятнинг тўлақонли аъзоси сифатида ҳис қилиб, унда яшасин, меҳнат қилсин, орзу-ҳавасларини рўёбга чиқарсин.\nАйтиш мумкинки, Нодавлат нотижорат ташкилотлари IV Миллий форуми ранг-баранг тадбирларни қамраб олди. Иштирокчилар гуруҳларга бўлинган ҳолда «Фуқаролик жамиятини барпо этиш, демократик ислоҳотларни амалга оширишда ёшларнинг иштирокини кенгайтириш борасида ННТнинг роли ва ўрни», «Хотин-қизлар ҳуқуқларини ҳимоя қилиш, ижтимоий шерикликни ривожлантириш», «»Жойларда ижтимоий-гуманитар масалаларни ҳал этишда фуқароларнинг кўнгилли ва хайрия фаолиятини ривожлантириш» каби долзарб масалалар атрофида фикр-мулоҳаза юритдилар. Янги қонунларга малакали мутахассислар томонидан шарҳ берилди. Амалдаги муаммолар ва уларнинг самарали ечими аниқ мисоллар ёрдамида тушунтирилди.\n— 2002 йилдан буён фаолият кўрсатаётган ташкилотимиз оилавий тадбиркорликка асосланган корхоналар фаолиятини йўлга қўйиш истагидаги фуқароларга кўмаклашиб келаяпти, — деди Бухоро вилоятидаги “Тараққиёт” нодавлат нотижорат ташкилоти раҳбари Воҳид Ниёзов. — Улар учун ушбу йўналишда ўқув семинарлар ўтказамиз, маслаҳат хизматлари кўрсатамиз. Ушбу форум ННТ ўртасида фикр, тажриба алмашишда алоҳида ўрин тутади. У биз, фуқаролик сектори вакилларига долзарб ижтимоий вазифаларни бажаришда давлат органлари билан ҳамкорлик самараларини ошириш масалаларини муҳокама қилиш имконини беради. Бугунги конференцияда давлат органлари билан янги алоқаларни йўлга қўйдик, маълумотларни асл манбадан олдик. Айниқса, “Ижтимоий шериклик тўғрисида”ги, “Экологик назорат тўғрисида”ги қонунларнинг мазмун-моҳияти ва аҳамиятини экспертлар билан биргаликда кўриб чиққанимиз анча фойдали бўлди. Мазкур ҳуқуқий ҳужжатларнинг амалий рўёбида ННТ фаоллигини ошириш бўйича таклифлар ишлаб чиқдик.\nБугун Форум доирасида фотокўргазма ва хайрия ярмаркалари бўлиб ўтмоқда. Ўудудлардаги энг фаол ташкилотларга фахрий ёрлиқлар топшириш режалаштирилган. Ўудудий ташкилотлар фаолиятини комплекс қўллаб-қувватлаш, ижтимоий шериклик институтини янада ривожлантириш мақсадида тадбир давомида давлат ҳокимияти ва бошқаруви органлари билан ННТ ўртасида қатор меморандум ҳамда келишувлар имзоланади.\nЎзбекистон нодавлат нотижорат ташкилотлари IV Миллий форуми фуқаролик жамияти институтлари фаоллиги ортиб бораётгани, соҳа вакилларининг сиёсий-ҳуқуқий маданияти, мамлакатда амалга оширилаётган демократик ислоҳотларга дахлдорлик ҳисси юксалаётганини кўрсатмоқда. Унинг доирасида жамоат ташкилотлари, давлат тузилмалари вакиллари ижтимоий-иқтисодий ислоҳотлар самарадорлигини ошириш, давлат органлари ва ННТ ўртасидаги ижтимоий шерикликни, энг аввало, фуқаролар ҳуқуқлари ва қонуний манфаатларига бевосита дахлдор соҳаларда мустаҳкамлаш масалаларини муҳокама этишди, биргаликда ўзаро ҳамкорликнинг истиқболли йўналишлари ҳамда шакллари аниқлаб олинди.


Пленумлар ҳафталиги Сирдарёда қандай ўтди? | "Адолат" СДП\nПленумлар ҳафталиги Сирдарёда қандай ўтди?\nЎзбекистон “Адолат” СДП Сирдарё вилояти Кенгашида ташкил этилган VI Пленум ишида дастлаб партия вилоят Кенгаши Ижроия Қўмитасининг 2020 йилдаги фаолияти юзасидан ҳисоботи ва 2021 йилдаги устувор вазифалари муҳокамага қўйилди. Партия вилоят Кенгаши раиси вазифасини вақтинча бажарувчи Беҳзод Абдуллаев томонидан вилояти Кенгаши ҳамда партиянинг маҳаллий Кенгашлари ташаббуси билан жами 323 та тадбирлар ўтказилиб, уларда 12541 минг нафар иштирокчи қамраб олингани ҳақида маълумот берилди. Хусусан “Муаммо билан юзма-юз” лойиҳаси бўйича 103 та, “Адолат” сиёсий-ҳуқуқий ўқувлар куни” лойиҳаси доирасида 129 та мулоқот тадбирлари ўтказилгани таъкидланди.\n-Шунингдек ҳисобот даврида партия депутатлик гуруҳлари томонидан халқ депутатлари вилоят Кенгаш сессиясига 1та, маҳаллий Кенгаш сессияларига 14 та масала киритишга эришилди. Сайловчилардан келиб тушган мурожаатлар асосида вилоят депутатлари томонидан 115та, туман ва шаҳар Кенгаши депутатлари томонидан 309 дан ортиқ депутатлик сўровлари чиқарилди. Шунга қарамай, сессияларга масала киритиш бўйича Боёвут, Гулистон, Мирзаобод туман Кенгашлари томонидан ишларга етарлича эътибор қаратилмаган, - дея фаолиятни таҳлиллади Беҳзод Абдуллаев.\nШундан сўнг Пленум кун тартибидаги иккинчи масалага ўтилди. Яъни Халқ депутатлари Сирдарё вилоят Кенгашидаги Ўзбекистон “Адолат” СДП депутатлик гуруҳининг 2020 йилдаги фаолияти юзасидан депутатлик гуруҳи раҳбари Салоҳиддин Элмуродовнинг ҳисоботи ва 2021 йилдаги фаолиятга оид режалар эътибор марказида бўлди. Маърузачи томонидан 2020 йил давомида Халқ депутатлари Сирдарё вилоят Кенгашидаги Ўзбекистон “Адолат” социал-демократик партияси депутатлик гуруҳида 8 нафар, туман ва шаҳарлардаги партия депутатлик гуруҳларида 48 нафар депутат фаолият олиб борганлиги маълум қилинди.\n–Юқорида партия вилоят Кенгаши раиси вазифасини вақтинча бажарувчи Беҳзод Абдуллаев томонидан таъкидланган камчиликлар ва кўрсаткичларни таҳлил қилган ҳолда партия депутатлик гуруҳлари томонидан келгусида амалга оширилиши зарур бўлган қатор ишларни келишиб олдик. Фаолиятда эришган ютуқларимиздан ҳаволанмасдан партия ва депутатлар ҳамда аҳоли ўртасидаги ўзаро ҳамкорликни кучайтириш зарурлигини тасдиқлаймиз. Демак, Ўзбекистон Республикаси Президенти сайловига тайёргарлик кўриш ва уни юксак савияда ўтказишда партия ҳодимлари ва сайлов компаниясида иштирок этадиган партиянинг фаол аъзоларининг сайлов қонунчилиги ва халқаро стандартлар бўйича билимларини тизимли асосда оширишга кўмаклашиш, халқаро кузатувчилар томонидан берилган тегишли тавсияларни миллий қонунчилик ва амалиётга татбиқ этиш, фуқароларнинг мурожаати билан ишлашда амалий ечимдорликни асосий вазифалардан қилиб белгилаб олдик, - дея келгуси фаолият борасида тўхталди Салоҳиддин Элмуродов.\nПленум ишида учинчи масала сифатида Ўзбекистон “Адолат” СДП Сирдарё вилоят Кенгашининг 2020 йилги Устав фаолиятини молиялаштириш учун ажратилган давлат маблағлари ва бюджетдан ташқари маблағларининг ижроси ҳамда 2021 йил бюджетининг асосий кўрсаткичлари бўйича вилоят Кенгаши бош ҳисобчиси Миразиз Халиловнинг ахборотига урғу берилди.\n- 2020 йил давомида партиянинг ҳисоб рақамларига жами 636 млн 611 минг сўм маблағ келиб тушди. Шундан, 603 млн 738 минг сўми партия Устав фаолиятини молиялаштириш учун ажратилган бюджет маблағлари, партия аъзолик бадалларидан 32 млн 873 минг сўм тушум маблағлари ҳисобланади. 2020 йилда жами 631 млн 853 минг сўм маблағ харажат қилинди.\nПленум кун тартибидан ўрин олган масалалар юзасидан қарор қабул қилингач, белгиланган жадвал асосида партиянинг туман ва шаҳар Кенгашларида ҳам пленумлар ўтказилиши тасдиқланди. Асосий эътибор эса Кегашлар фаолиятининг ҳисобот давридаги кўрсаткичлари танқидий-таҳлилий кўриб чиқилиши таъкидланди. 7-17 май кунлари ўн битта туман ва шаҳар Кенгашларида бўлиб ўтган Пленумлардан асосий хулоса эса жорий йилнинг якунига қадар партия аъзолари сонини белгиланган режа бўйича бажарилишини таъминлаш ва партия фаолиятини мунтазам равишда ОАВда ёритиб борилиши қилиб белгиланди.\nСирдарё вилоят Кенгаши